ПАРВОЗГА ШАЙЛАНГАН ОРЗУЛАР\n25 май. Эрта тонгдан мактаб сари ошиқаётган ўқувчилар қалбида бир олам ҳаяжон, беғубор орзулар, улуғ мақсадлар зоҳир. Шу куни мамлакатимиз мактабларида ўқув йили якунланди. Қадрдон бўлиб қолган мактаб, меҳрибон устозлар билан хайрлашиш онлари... Фурсатлар шамолида тобланган, устозлар билимидан маънавий куч олган ўқувчилар бугун жонажон масканларидан учирма бўлмоқда. Олдинда эса уларни порлоқ келажак, эзгу ишлар кутмоқда. Ушбу ҳаяжонли сана муносабати билан барча таълим масканларида бўлгани каби пойтахтимизнинг Сергели туманида жойлашган 304-мактабда ҳам “Хайр, мактаб, — салом коллеж!” мавзуида тадбир бўлиб ўтди.\nТадбирда сўзга чиққан устоз-мурабийлар, ўқувчи-ёшлар, ота-оналар ҳамда маҳалла фаоллари Президентимиз раҳнамолигида мустақиллик йилларида олиб борилаётган таълим тизидаги улкан ўзгариш ва ислоҳотлар, юртимиз болаларининг билим олишлари учун яратилган кенг имкониятлар, соҳада эришилган фахрли ютуқлар ҳақида алоҳида таъкидладилар.\nБу борада Давлатимиз раҳбари ташаббуси билан қабул қилинган Кадрлар тайёрлаш миллий дастури, “Таълим тўғрисида”ги қонун муҳим дастуриламал бўлиб хизмат қилмоқда. Хусусан, мазкур ҳужжатларда кўзда тутилган ҳар томонлама етук ва баркамол авлодни вояга етказиш, уларнинг пухта билим эгаллашлари, замонавий технологияларни ўзлаштириши, хорижий тилларни мукаммал билиши учун яратилган зарур шарт-шароитлар бугун ўз самарасини бермоқда. Таълим сифати ва савияси юксалиб бормоқда.\nМаълумки, Президентимиз томонидан 2012 йил 10 декабрда қабул қилинган “Чет тилларни ўрганиш тизимини янада такомиллаштириш чора-тадбирлари тўғрисида”ги қарори мамлакатимиз ёшларининг чет тилларни, хусусан, инглиз тилини мукаммал ўзлаштириши учун катта аҳамият касб этди. Бу йўналишда бир қатор чора-тадбирлар бошлаб юборилган. Мазкур қарор ижроси юзасидан давлат таълим стандартлари ҳамда улар асосида ўқув дастурлари, қўлланмалар яратилди. 2013-2014 ўқув йилидан эътиборан эса 1-синфдан чет тилларни ўрганиш жараёни жорий этилиши кўзда тутилган.\n— Мактабда устозларимиздан олган билимларимиз келажакда орзуларимизга эришишда қўл келади, — дейди Зиёда Мирходиева. — Муҳтарам Президентимизнинг юртимиз ёшларига қаратаётган эътибори, ғамхўрлик ва меҳри бизни янада кўпроқ ўқиб-ўрганишга, шу юртимизни севишга, унга содиқ фарзандлар бўлишга, ўз навбатида Ўзбекистонимизни дунёга тараннум этишга илҳом бағишлайди. Мен ҳам барча тенгдошларим қатори орзу рўёби остонасида туриб, Фармацевтика коллежида ўқишни давом эттирмоқчиман. Ватанимиз тинчлиги, аҳоли саломатлиги йўлида меҳнат қилиб, улкан ютуқларни қўлга киритиш ниятим бор.\nДарҳақиқат, Зиёда сингари шижоатли, ўктам ва билимдон ёшларимиз борлиги, уларнинг орзу-ниятлари мусаффолиги порлоқ келажак гаровидир.\nЎзбекистон Республикаси Халқ таълими вазирлиги маълумотларига кўра, мазкур ўқув йилида мамлакатимиз умумий ўрта таълим мактабларининг 9-синфини 533 минг 658 нафар ўқувчи битирган. Ўтказилган сўровлар натижалари таҳлили эса уларнинг 482 минг 427 нафари касб-ҳунар коллежларида, 51 минг 231 нафари эса академик лицейларда таҳсил олиш учун таълимнинг кейинги босқичи билан тўлиқ қамраб олинишини кўрсатмоқда.\n— Ҳар сафар битирувчи ўқувчиларимизни кўриб қалбимизни ҳаяжон чулғайди, — дейди Сергели туманидаги 304 – мактабнинг ўқитувчиси Саида Бекназарова. — Уларнинг орзуларини эшитиб, муваффақиятларини кўриб эса фахр ҳиссини туямиз. Бугун мактабларда барча шароитлар муҳайё. Кўриб турганингиздек, ўқув-машғулот хоналаримиз кенг ва шинам, ўқув кабинетлари, замонавий ускуналар билан жиҳозланган лабораториялар, спорт зали ёшларимиз ихтиёрида. Бундай шароитда таълим олган фарзандларимиз ҳеч кимдан кам бўлмаслигига шубҳа йўқ.\nМаълумки, кейинги йилларда мактабларда оила, маҳаллалар ва таълим масканлари ўртасида ҳамкорлик кучаймоқда. Бу эса ёшларнинг соғлом муҳитда камол топишлари учун хизмат қилади. Шунингдек, “Ота-оналар университети” жамоат тузилмаси фаолияти ҳам шу мақсад йўлидаги муҳим амалий ҳаракатлардан саналади. Иқтидорли ўқувчиларни кашф этиш, уларни қўллаб-қувватлаш мақсадида ташкил этилаётган турли танлов ва тадбирлар эса ёш иқтидор эгалари учун айни муддао бўлмоқда. Бу борада 5-8 синф ўқувчилари ўртасида анъанавий ўтказиб келинаётган “Билимлар беллашуви”нинг ўз ўрни бор.\n304-мактабда бўлиб ўтган тадбирда турли ижодий танловларда, жамоатчилик ишларида, беллашувларда, фан олимпиадаларида фаол иштирок этган ўқувчиларга фахрий ёрлиқлар топширилди. Устозлар, ота-оналар ҳамда барча йиғилганлар битирувчиларга оқ йўл, орзулари рўёбини тилашди.\nСуратда: Сергели туманидаги 304-мактабнинг битирувчи ўқувчи-ёшлари


Уринотерапия — ҳақиқатми ёки афсона? - SanjarSaid\n6 й. аввал\tСлайд, Таом ва Тиббиёт689\nАйрим манбаларда келтирилишича, уринотерапия, яъни пешоб билан даволаш Ҳиндистондан кириб келган. Пешобни кучли даволаш хусусиятига эга, деб ҳисобловчилар унинг ёрдамида қарийб барча касалликларни — шамоллашдан тортиб, саратонгача даволаш мумкинлигига қаттиқ ишонишади. Теранроқ фикрлайдиган кишилар эса у шунчалик фойдали бўлса, нима учун организм пешобдан тезроқ қутулишга ҳаракат қилади, деган саволни ўртага ташлайди. Кўриниб турибдики, пешобни оби ҳаёт дейдиганлар ва ундан буткул жирканадиганларнинг ҳам ўзи ишонган аргументлари бор. Замонавий тиббиёт эса уринотерапияни қарийб қоралайди.\nРоссиялик машҳур телебошловчи Малахов дастурларини томоша қилувчилар бўлса, пешобнинг тиббий хусусиятларига чиппа-чин ишонса керак. Ростдан ҳам, унинг “қудрати”га ишонган кўплаб одамлар топилади, тан олишим керак, болаликда биз ҳам ундан “шифо” кўрганмиз. Қандай қилиб, дейсизми, далада мол боқиб юрган вақтларимиз бирор жойимиз кесилиб кетса, жароҳат жойини у билан ювиб, устидан қалин қилиб тоза тупроқ сепиб қўярдик.\nУнинг бу каби даволаш хусусиятининг сири бугунга келиб ечилган. Гап шундаки, унинг таркибида кўп миқдорда кортикостероид гормонлар мавжуд бўлиб, улар буйрак усти безлари пўстлоғида ишлаб чиқарилади. Бундай гормонлар кўплаб жиддий касалликларда яллиғланишларга қарши восита сифатида қўлланилади. Дейлик, шифокор сизга преднизолон препаратини буюрган бўлса, билингки, унинг таркибида 1 ва 5 мг кортикостероид гормонларидан бўлади. Унинг кунлик меъёри эса 4-20 мгни ташкил этади. Пешоб билан эса суткасида 20дан 40 мггача гормонлар ажралиб чиқади. Кўриниб турибдики, кимдир пешоб билан даволаниш истагида бўлса, организмига меъёридан икки баробар ортиқ кортикостероид гормонларини қабул қилади. Яъни, уринотерапия талабларига кўра, кунлик пешоб тўлиқ ичкарига қайтиши керак (дахшат). Юқорида айтилганидек, кортикостероид гормонлари буйрак усти безларида ишлаб чиқарилади. Агарда организмга ортиқча гормонлар қабул қилинса, буйрак усти безлари уларни ишлаб чиқаришни тўхтатади. Бу эса биринчидан, гормонал мувозанатни бузса, иккинчидан, буйрак усти безлари фаолиятида ҳам муаммоларни келтириб чиқара бошлайди. Кортикостероидлар қандли диабет, қон босимининг ортиши (гипертония), остеопороз, нефрит (буйрак яллиғланиши), ҳомиладорлик, герпес (учуқ), терининг замбуруғли касалликлари, юрак фаолиятининг декомпенсацияси (бузилиши) ва психологик касалликларда тавсия қилинмайди. Болаларда эса кортикостероид гормонларининг узоқ вақт қабул қилиниши ривожланишдан тўхташ, бўй ўсмай қолишини келтириб чиқаради.\nТиббиётда уринотерапия климакс даврининг эрта бошланиши, семизлик, ошқозон-ичак хасталикларига сабаб бўлиши аниқланган. Уринотерапия натижасида сурункали қайт қилиш, диарея, ошқозон ва ичаклар қўзғалишлари ҳам келиб чиқиши исботланган. Айрим ҳолларда уринотерапия қабул қилган кишилар дизентерия, ичтерлама, ҳаттоки вабо аломатлари билан шифохонага ётқизилган. Уларда ҳеч қандай вирус аниқланмаган ва касаллик белгилари пешоб ичишни тўхтатиши билан йўқолган.\nУнутмаслик лозимки, пешоб фақатгина яллиғланишлар даражасини камайтиради, лекин касалликни бутунлай даволамайди. Шунинг учун ҳам пешобнинг “фойдаси”ни сезсангиз, бу сизнинг буткул тузалиб кетганингизни англатмайди. Яллиғланиш яна қачондир қайталанади ва яна пешоб ичишингизга тўғри келади.\nПешобни ташқи томондан қўллаш ҳам тиббиётда тавсия қилинмайди. Ундаги гонококклар тери ва шиллиқ қаватлар(масалан, кўз)нинг йиринглашига сабаб бўлиши мумкин. Фавқулодда ҳолатларда яшаб қолиш бўйича кўплаб қўлланмалар, жумладан, АҚШ армиясининг дала қўмондонлиги кўрсатмаларида пешобдан ичимлик суви сифатида фойдаланиш қатъий тавсия қилинмайди.\nЭнди унинг кимёвий таркибига эътибор қаратсак. Пешобнинг таркиби турли омилларга боғлиқ. Масалан, инсон ёши, турмуш тарзи, фаолият тури, жинси, тана вазни ва ҳоказо. Унинг 97 фоизи сувдан иборат. Қолгани эса мочевина (карбомад — пешоб таркибида учрайдиган кристалл модда), сийдик кислотаси, гиппур кислотаси (N-бензоилглицин), креатинин, ксантин, уробилин, индикан, аминокислоталар, оқсил, глюкоза, ацетон, катионлар (K+, Na+, Ca2+, Mg2+, NH4+), анионлар (Cl−, SO42−, НРО42−), аммоний ионлари, шунингдек, хлорид, сулфат, фосфат ва бошқа оғир металларнинг тузлари, аммиак ва ҳоказолардан иборат. Пешобда касаллик қўзғатувчи хламидия ва гонококк вируслари ҳам учрайди.\nБу гапларга ишонмайдиган кишилар учун эса айрим тавсияларни бериб ўтиш жоиз. Уринотерапияни бошлашдан олдин албатта шифокор билан маслаҳатлашинг. Бу билан ўз-ўзини заҳарлар (атравления), қоннинг заҳарланиши, ички аъзоларнинг шикастланиши, ошқозоннинг ўткир яллиғланиши, колит ва энтероколит, ҳомиладорлик даврида ҳомиланинг нобуд бўлиши каби касалликларга олдиндан руҳий тайёргарлик кўрган бўласиз. Шифокор эса бу пайтда нималар қилишингиз лозимлигини эслатиб қўяди. Шунингдек, истеъмол қилинидагин пешобни «оқим»нинг ўрта қисмидан олинг. Чунки дастлабкиси чиқиш йўлларидаги заҳарли моддаларни ювади.\nМаълумот учун: сутка давомида 1500 литр миқдоридаги қон томирлар бўйлаб айланиб, ҳужайралардаги ортиқча моддаларни ортга олиб қайтади. Натижада 180 литр миқдорида бирламчи пешоб ҳосил бўлади. У ўз таркиби билан қон плазмасини эслатади. Буйрак каналчалари бўйлаб ҳаракатланган пешобдан организм учун зарур бўлган моддалар ва сув ўзлаштирилиб, яна қонга қайтади. Сувда эриган заҳарли ва кераксиз моддалар эса ташқарига чиқариб юборилади. Улардан мочевина, креатинин, сийдик кислотаси, аммиак инсон организми учун жуда хавфли.\nIyun 10, 2015 sanjarsaid\n35га кирмаган бўлсангиз...\nҲамма ўз ишини қилса…\nВелосаёҳат: Мирзачўл «гавҳари» сари йўл\nfazilat 4 й. аввал\nmenga sizning fikrlaringiz va ularni asoslashingiz juda yoqdi. Teran va zukkolik bn yozilgan maqolalar. Faqat har bir maqoladan natijani ham körolsak edi.. Masalan, propiska muommolariga bag’ishlangan asosli fikrlarizni yanayam kötariliwini men ham istardim, bunga kimlardir javob beriwlari shart deb hisoblayman… Ijodizga baraka…\nМаруф 3 й. аввал\nпешоб хакида езган маколангиз жуда уринли булибди сизларга Катта рахмат Маруф


ИДнинг тожик жангарисининг рафиқаси Боғдод қамоқхонасидан мактуб йўллади (видео)\nХалқаро Қизил Хоч ходимлари яна бир тожик оиласига умид бағишлашди. Улар Душанбе шаҳрида истиқомат қилувчи Сабзагул Камоловага Боғдод яқинидаги қамоқхонда болалари билан жазо муддатини ўтаётган қизи Зуҳронинг қисқача мактубини етказишди.\n«Зуҳра менга беш ёки олти ойлик ҳомиладор эканлигини айтган эди... Бу бизнинг энг охирги телефон суҳбатимиз бўлди. Етти ой биз қизимиз ва набираларимиз тақдири хақида ҳеч нарса билмадик», дейди Сабзагул Камолова.\nЗуҳро Ходжаева ва унинг фарзандлари 2014 йилда Ироққа бориб қолишган – унинг эри Суннат Шокиров қўнғироқ қилиб Туркияда яхши иш топганини маълум қилган эди. Бироқ маълум бўлишича, унинг эри “Ислом давлати” томонида туриб жанг қилаётган экан, дейди Сабзагул.\nСабзагул Камолованинг яккаю ягона ўғли Баҳодур Ходжаев Ироқда вафот этди. Тожикистон расмийлари Сабзагул Камолованинг ўғли, куёви ва қизига нисбатан жиноий иш очган. Улар ёллаш ва ва хорижий мамлакат ҳудудларида жанговар ҳаракатларда иштирок этишда айбланмоқда.\nТожикистон ташқи ишлар вазирлиги Ироқда бўлган аёл ва унинг фарзандларини ватанга қайтаришга ҳаракат қилмоқда. Бироқ ИД жангарисининг рафиқаси ва фарзандларини уйга қайтариш жараёни ойларга чўзилиб кетиши мумкин – чунки уларнинг кўпчилигида тегишли ҳужжатлар йўқ, дейишмоқда ТР ТИВ вакиллари.\nИроқдаги тожикистонлик аёллар ва болаларнинг аниқ сони ҳақида маълумот йўқ. Ўтган йилнинг сентябрь ойида Норвегия қочқинлар ишлари бўйича Кенгаши (The Norwegian Refugee Council (NRC) Ироқнинг Мосулидаги Муваққат қочқинлар лагерида 30дан ортиқ тожикистонлик оила аъзолари борлигини маълум қилган эди.


04.10.2019 й. Мусулмонлар фитналардан сақланиши лозим - Aqida.uz\nҲурматли жамоат! Динимизда инсоф-диёнат, ўзаро тотувлик, жамиятдаги бирдамлик ва меҳр-муҳаббат каби хислатлар қадрланади. Чунки тинчлик-тотувлик ва ўзаро ҳамжиҳатлик бўлган жамият ривожланади, гуллаб-яшнайди. Одамлар орасида фитна ва ихтилоф чиқариш, бир-бирига қарши гиж-гижлаш, уларни тўғри йўлдан адаштиришга ҳаракат қилиш қаттиқ қораланади.\nТинчликни фаровонлик ва тараққиётнинг бош мезони деб билган ҳар қандай давлат жамиятда фитна оралашига қаршилик қилади, бунга йўл қўймайди, фитначилар билан ҳеч қачон муросага бормайди. Инсоният тарихининг илк кунлариданоқ ҳолат шу. Душман қаерни эгалламоқчи бўлса, қайси заминнинг бойликларини таламоқчи, халқини қул қилмоқчи бўлса, албатта ўша ерда фитна уруғини экишга ҳаракат қилган, маҳаллий фитначиларни ҳар томонлама қўллаб-қувватлаган.\nБунга тарихдан мисол келтирсак! Мадина шаҳрида яшаган Авс ва Хазраж қабилалари доим бир-бири билан адоват қиларди. Ислом келганидан кейин улар дўст-биродар бўлиб яшай бошладилар. Уларнинг бу дўстлигини кўра олмаганлар уларга қизғин жанг бўлган “Буос” кунини эслатди. Ўша кунги жанглар, қаҳрамонликлардан бошланган гап, низога айланиб, охири икки қабила ўзаро жанг қилишмоқчи бўлишди. Расулуллоҳ соллаллоҳу алайҳи ва салламга бу воқеанинг хабари етгач, асҳоблари ҳамроҳлигида улар ёнига чиқиб бордилар. Тўпланиб туришган жойга етиб боргач:\n“Эй мусулмонлар жамоаси! Аллоҳдан қўрқсангиз бўлмайдими?! Мен ҳали орангизда бўла туриб сизлар жоҳилият чақириқларига чорлайсизми?! Аллоҳ сизларни Исломга ҳидоятлаб қўйганидан ва у билан сизларни мукаррам қилганидан, у сабабли сизлардан барча жоҳилият ишларини узиб ташлаганидан, у сабабли сизларни куфрдан қутқариб, дилларингизни бир-бирига ошно қилганидан сўнг-а?!”, дедилар. Шундагина қавм ўзларига келиб, душман макрига алданиб қолганликларини англаб етдилар, иккала қабила аъзолари қучоқлашиб, бир-бирларидан кечирим сўрадилар (“Ас-Сийратун набавия” китобидан).\nҚуръони карим ва ҳадиси шарифларда эса “фитна” сўзи бир неча маъноларда келган. Масалан, “синов, имтиҳон”, “ҳақ йўлдан тўсиш”, “оловда азоблаш”, “ширк, куфр келтириш”, “ботилни ҳақ қилиб кўрсатиш”, “залолатга кетказиш”, “одамларни қатл қилиш ва асир олиш”, “одамлар ўртасидаги келишмовчилик” маъноларини учратиш мумкин.\nҲозирги кунда мусулмонлар ўртасидаги ўзаро келишмовчиликлар, уларни бир-бирига гиж-гижлаш, мусулмон юртларда уруш чиқариб, одамларни қатл ва қувғин қилиш ҳам катта фитна ҳисобланади. Аллоҳ таоло Қуръони каримда шундай марҳамат қилади:\nяъни: “Фитна эса қотилликдан ҳам каттароқ (гуноҳ)дир” (Бақара сураси, 217-оят).\nДиний манбаларда фитнанинг одам ўлдиришдан ҳам ёмонроқ деб ҳисобланиши унинг хатарлари бир кишининг ўлдирилишидан кўра анча кенг кўламга эга эканлиги билан изоҳланади. Албатта, мол илинжида, ғазаб сабабли ёки бошқа ҳар қандай омил туфайли бир жоннинг ҳаётига нуқта қўйиш катта жиноят. Бироқ, жамият аъзолари орасида фитна чиқариш одамларни бир-бирларига қарши қайраш, низо чиқариш орқали биродаркушлик урушларига, бутун бошли миллатни тараққиётда ўнлаб йиллар ортга суриб юборувчи вайронагарчиликларга сабаб бўлишини инобатга олсак, жамият учун бундан ҳам катта талофат бўлмаслигини англаймиз.\nФитнанинг энг кўп ишлатиладиган маъноси бузғунчилик, фисқу-фасод қўзғаш, жамиятда турли асоссиз миш-мишлар тарқатиш, халқни ўз давлатига қарши қўйишдир. Фитнанинг ёмон томони шундаки, кўпчилик унинг асл моҳиятини англамайди. Пайғамбаримиз саллаллоҳу алайҳи васаллам айтадилар:\nАфсуски, дунёдаги нотинч ҳудудлар ҳақида фикр қилган киши бу ҳудудлар аксар ҳолларда мусулмон диёрлари эканини англайди. Маълумотларга кўра, ўтган йилларда терроризм балосидан энг кўп азият чеккан дунёнинг 10 та мамлакатидан 8 таси мусулмон диёрлар экани аниқланган. Бу ерларда мусулмон мусулмоннинг қонини тўкмоқда, ўлдирмоқда. Ўлдираётган нима учун ўлдирмоқда, ўлдирилган нима учун қатл қилингани сўралса, тайинли жавоб йўқ, ҳеч бири билмайди.\n“Жиҳод”, “Ислом давлати қуриш” каби ниқоблардаги урушлар, хунрезликлар қанчадан-қанча одамларни ўз домига тортиб кетди. Ўзининг мустақил фикрига эга бўлмаган кишилар бундай ҳолларда чет элдаги гумашталарининг “фатво”лари билан фитнани оқламоқчи бўладилар.\nМусулмонларнинг бошига турли кулфатларни ёғдирган “ИШИД” террорчи ташкилоти ҳам замонамизнинг ана шундай фитналаридан биридир. Бинобарин, бу машъум ташкилот сабаб 13 миллиондан ошиқ тинч аҳоли ўз уйини ташлаб, қочоқликка маҳкум бўлди. Миллионлаб ёшлар мактабга боролмай қолди. Қанчадан-қанча аёллар бева, норасида гўдаклар эса етим қолди. Обод юртлар хонавайрон бўлди... Фикр, мушоҳада қилган киши борки, бу фитналар мусулмонлар бошига фақат кулфат ва аччиқ азоб келтиришини англаб етади. Шундан кейин ҳам баъзи ёшларнинг “жиҳод” қиламан деб, ўзини олов домига ташлаши, мусулмонларга қарши қурол кўтаришини қандай тушуниш мумкин?!\nАбу Идрис ал-Хавалоний Ҳузайфа ибн ал-Ямон розияллоҳу анҳудан ривоят қилинади: Расулуллоҳ соллаллоҳу алайҳи ва саллам: “... жаҳаннам дарвозасига даъват қилувчилар пайдо бўлади, кимки уларнинг даъватига жавоб қилса, уни жаҳаннам қаърига улоқтирадилар”, - дедилар. Мен: “Эй, Аллоҳнинг Расули, ўша кишиларни бизга тавсифлаб беринг!” - дедим. Расулуллоҳ соллаллоҳу алайҳи ва саллам: “Улар ўз уруғимиздан бўлиб, бизнинг тилимизда сўйлайдилар”, - дедилар. Мен: “Агар мен ўша даврда ҳаёт бўлсам, нима қилишимни буюрасиз?” - дедим. Расулуллоҳ соллаллоҳу алайҳи ва саллам: “Мусулмонлар жамоасидан айрилмагин, уларнинг имомларига эргашгин!”, - дедилар. Мен: “Башарти, ўша замонда на мусулмонлар жамоаси на имомлари бўлмаса-чи?” - дедим. Расулуллоҳ соллаллоҳу алайҳи ва саллам: “Гарчи дарахт томирини кемириб кун кўришингга тўғри келса ҳам сени сабр қилишга даъват қилувчи Аллоҳни қалбингга маҳкам тугиб олгин-да, ўла-ўлгунингча ўша замон фитначиларидан йироқ бўлгин!” - деб айтдилар (Имом Бухорий ривояти).\nРасулуллоҳ соллаллоҳу алайҳи васаллам яна шундай марҳамат қилганлар:\nДиққат қилинса, фитна ҳақидаги ҳадисларда унга аралашмаслик, ўзини четга олиш тавсия қилинади. Ҳадиси шарифдаги “Ким фитнани кузатиб турса, фитна уни ўзига тортади” жумласининг тасдиғини ҳам ҳаётда кўрдик. “ИШИД” террорчи ташкилоти ёки жиҳодий жамоалар даъватчиларининг тарғиботини мунтазам эшитиб юрган кўпчилик ёшлар, минг афсуски, унинг тўрига илиниб қолдилар.\nЖамиятнинг ҳар бир аъзоси фитна урчимаслигига ҳаракат қилиши, фитначиларнинг кирдикорларига қарши туриши керак. Имом Доримий ривоят қиладилар: Субайғ ал-Ироқий номли бир киши мусулмон аскарлар орасида Қуръондаги турли нарсалардан сўраб, аскарлар орасида фитна қўзғаб юрарди. У Мисрга келганида Миср ҳокими Амр ибн Ос уни Умар ибн Хаттоб розияллоҳу анҳуга юборди. Умар розияллоҳу анҳу Субайғдан “Одамлардан нималар ҳақида сўрайсан?” – деди. У айтиб берди. Сўнг Умар ибн Хаттоб хурмо шохини келтириб, Субайғнинг орқасига яра бўлгунча урдирди. Яраси битгач яна урдирди. Бу ҳол бир неча марта такрорланди. Шунда Субайғ: “Эй мўминларнинг амири, агар мени ўлдирмоқчи бўлсангиз, чиройли қилиб ўлдиринг. Агар таъзир бермоқчи бўлсангиз, ақлим кирди”, - деди. Умар ибн Хаттоб Субайғни ўз юртига жўнатиб юборди ва ўша юрт волийсига ҳеч ким у билан суҳбатлашмаслигини қаттиқ тайинлади. Субайғ авваллари ўз қавмининг саййиди эди. Бу воқеадан кейин эса ҳақир бўлди. Сабаби, у Қуръондаги баъзи оятлардан ихтилофли масала чиқаришга уринар эди.\nКўриниб турганидек, ҳазрати Умардек зот фитна урчимаслиги учун одамлар орасида фитна-фасод қўзғайдиган кимсаларга қарши мана шундай қаттиқ чораларни кўрган эдилар.\nяъни: “Аммо дилларида оғиш бор кимсалар одамларни фитнага солиш ва ўз талқинига мувофиқ маънолар бериш учун унинг (Қуръоннинг) муташобиҳ оятларига эргашадилар. Ҳолбуки, ундай оятлар таъвилини (асл маъносини) фақат Аллоҳнинг Ўзигина билур...” (Оли Имрон сураси, 7-оят).\nҲозирги кунимизда ҳам одамлар орасига турли ихтилоф уруғларни сочаётган кишилар асосан муташобеҳ оятларни ўзларига далил қиладилар. Минг йиллардан бери амал қилинаётган мазҳабларни ташлаб, мазҳабсизликка даъват этадилар.\nИхтилоф ва фитнадан қочишнинг яна бир чораси, билмаган нарсаларини ишончли, мазҳабни маҳкам тутган аҳли сунна олимларидан сўраб олишдир. Пайғамбаримиз алайҳиссалом:\nФитналар домига тушиб қолмаслиги учун ёшларимиз биринчи навбатда дўст билан душманнинг фарқига боришлари керак. Ким бизга тўғри маслаҳат беради, хато-камчиликларимизни тўғрилайди-ю, кимлар бизнинг қоқилишимизни пойлайди. Ўзини дўстдек тутиб, фурсат келганда орқадан пичоқ уради? Бунинг фарқига бориш лозим.\nЯна ҳар кимнинг гапини ҳақиқат деб эргашиб кетавермаслик керак. Бирор янгиликни ўқиганда, унинг манбасини яхшилаб текшириш, бу қанчалик ҳақиқат экани, у кимнинг фойдасига хизмат қилишини аниқлаш даркор. Баъзан ёшларимиз ижтимоий тармоқ сайтларида эълон қилинган ёлғон-яшиқ маълумотларни ҳам бошқаларга тарқатадилар, уни муҳокамага қўйиб, одамларни чалғитадилар. Бу эса динимизда қаттиқ қораланган амалдир. Имом Муслимдан ривоят қилинган ҳадисда Расулуллоҳ соллаллоҳу алайҳи ва саллам шундай марҳамат қилдилар:\nяъни: “Ким ҳидоятга чақирса, унга (ўз ажри билан бирга) эргашувчиларнинг ажрича ажр бўлади, бу нарса эргашувчиларнинг савобини камайтирмайди. Ким залолатга чақирса, унга (ўз гуноҳи билан бирга) эргашувчиларнинг гуноҳича гуноҳ бўлади, бу нарса эргашувчиларнинг гуноҳини камайтирмайди”.\nФитналар қаршисида ҳар кимнинг асл қиёфаси фош бўлади. Ҳақиқий ватанпарвар, имонли кишилар кимлар-у, хоин-худбинлар ким - ҳаммаси аниқ бўлади.\nЯқин тарихимизда, юртимиз мустақилликни энди қўлга киритган йилларда ёш давлатимизга нисбатан турли фитналар уюштирилди. Сир эмаски, ўша фитналарга аралашганлар, тинчлик-осойишталигимизни бузиб, ғаразли мақсадлар йўлида ҳаракат қилганлар жазога тортилди. Лекин давлатимиз доим кечиримлилик йўлини тутиб келди. Айниқса, кейинги йилларда муҳтарам Юртбошимиз томонидан кетма-кет афвлар эълон қилинди. Минглаб кишилар оила аъзолари бағрига қайтиб, тинч-осуда ҳаёт кечирмоқда. Улар ҳаётда ўз ўринларини топиб кетишлари учун ҳар томонлама ёрдам берилмоқда, иш билан таъминланмоқда, моддий ёрдам кўрсатилмоқда. Зеро динимиз кечиримли бўлишга тарғиб қилади. Бу ҳақда Аллоҳ таоло марҳамат қилади:\nЎз навбатида, бундай инсонлар ҳам берилган имкониятларнинг шукронасини қилиб, жиноят йўлларидан узоқ юришлари, оиласи, маҳалласи, Ватани хизматида камарбаста бўлишлари зарур.\nМусулмон ўлкалар, жумладан, бизнинг жонажон ватанимиздаги тараққиёт, бугунги ижобий ўзгаришлар кимларгадир ёқмаслиги ва улар бизни чалғитиш учун фитналар уюштириши табиий. Биз эса бу фитналарга алданмаслигимиз керак. Фитналарнинг нечоғли зарарли, ёмон оқибатларга олиб келишини ҳаётда кўрдик. Бу хатони такрорлашга асло ҳаққимиз йўқ.\nХалқ ичига фитна солмоқчи бўлганларга ҳар биримиз насиҳат қилиб, ўтган оғир кунларни эслатиб, бугунги тинч-хотиржам ҳаётимизга шукр қилишни тарғиб қилишимиз керак.\nТинчлик, саломатлик катта неъмат. Улар бор жойда ривожланиш, эркинлик бўлади. Ваҳоланки, шу кунларда ҳам фитна ўчоқларида қурбон бўлаётган, уй-жойсиз қолиб, қочоқ бўлиб юрган, урушдан қўрқиб, болаларини мактабга ҳам чиқармай қўйган миллионлаб инсонлар бор. Бу воқеаларни тафаккур қилган киши, аслида инсон ўз уйида хотиржам истироҳат олиши ҳам улкан неъмат эканини англайди.\nАллоҳ таоло фитна ва қийинчиликда қолган инсонларга ҳам хотиржамликни қайтарсин! Жонажон ўлкамизни турли хил фитна-фасод ва бало-офатлардан Ўз ҳифзу ҳимоясида сақласин, халқимизнинг тинч-хотиржам ва фаровон ҳаётини бардавом қилсин! Омин!\nМуҳтарам имом-домла! Келгуси жума маърузаси “ИСЛОМДА ВАТАНПАРВАРЛИК ТУШУНЧАСИ” мавзусида бўлади.


Никпэклар нимаси билан жалб қилади? Улар ширин таъмни эслатади, бироқ таъм берувчи қўшимчалардан ташқари, уларда асосий таркибий қисм – никотин мавжуд. Маҳсулот сигарет ва вейпларга алтернатив сифатида тарғиб қилинади. Лекни бир жиҳати бор – маҳсулот таркибида тамаки бўлмаса-да, у саломатликка зарар етказиши мумкин. Айниқса, гап ёшлар ҳақида кетса.\nНикпэкларда ёшга оид таснифлаш бор, яъни ишлаб чиқарувчилар биринчи навбатда мақсадли бўлмаган аудиторияни ушбу маҳсулотни истеъмол қилишдан сақлашга уринишади. Россияда никпэкни истеъмол қилгандан кейин аҳволининг ёмонлашиши – кўнгил айниши, бош айланиши каби ўсмирлар билан рўй берган ҳолат ана шундай салбий оқибатлардан биридир.\nХорижий экспертлар таркибида тамаки бўлмаган маҳсулотларни болаларга сотишга ҳақли равишда эътироз билдиришяпти. Никпэкларни истеъмол қилиш оқибатида жисмоний ва интеллектуал фаоллик пасаймоқда, юрак билан боғлиқ муаммолар келиб чиқиши мумкин. Бундан ташқари, гап ёш авлод ҳақида кетяпти, чунки бу даврда тана шаклланади, ҳар қандай ташқи салбий таъсир унга катталарга қараганда бир неча ўн баробар кучлироқ таъсир қилиши мумкин. Саломатликка зарар етказишдан ташқари, маҳсулотга ўрганиб қолиш хавфи ҳам бор, яъни бу энди муаммонинг психологик томонидир, у билан курашиш эса осон эмас.\nИжтимоий тармоқларда никпэкларнинг болалар ва ўсмирларни бирлаштирувчи восита сифатида оммалашиб бораётгани кузатилди. Масалан, интернетдаги рус сегментида гуруҳлар очиб, у ерда нафақат етказиб берувчиларнинг рақамларини алмашишади, балки ўзаро мулоқот майдони сифатида ҳам фойдаланишади. Бу билан тамакисиз маҳсулотлар, эҳтимолки, ишлаб чиқарувчилар учун ҳам кутилмаган равишда аудиторияни бирлаштирди.\nХуллас, бу ерда гап фойда олиш мақсадида бунга қўл урган тадбиркорларга қарши чиқиш ҳақида эмас, балки болалар ва ўсмирларни тамакисиз маҳсулотларнинг зарарли таъсиридан қандай ҳимоя қилиш ҳақида кетяпти. Улар нима деб ёзишмасин, никотин, айниқса, юқори дозада, ўсаётган организм учун зарур бўлган элемент эмас.\nЯқинда президент аҳоли, жумладан, ёшлар ўртасида соғлом турмуш тарзини таъминлаш бўйича қатор чора-тадбирларни амалга ошириш кўзда тутилган фармонни имзолади. Бу бир томондан. Бошқа томондан эса – бугун тамакисиз маҳсулотларни нафақат тамакига қарамликдан қутулмоқчи бўлганлар, балки ўсмирлар ҳам сотиб олиши мумкин. Ёшлар ҳали бу борада қонунчилик даражасида ҳимояланмаган. Гап шундаки, маҳсулотлар бозорда меъёрий-ҳуқуқий ҳужжатларни қабул қилиш даражасидаги ўзгаришларга қараганда тезроқ пайдо бўлади.\nМасалан, президентнинг «Тамаки маҳсулотлари бозорини янада тартибга солиш чора-тадбирлари тўғрисида»ги Қарори билан 2020 йилнинг 1 февралидан бошлаб тамакисиз никотинли маҳсулотларга акциз солиғи белгиланди. Вазирлар маҳкамасининг 2019 йил 1 февралдаги қарорида эса «снюс» бошқа маҳсулотлар қаторига киритилган, бироқ «чекилмайдиган тамаки маҳсулоти» сифатида. Никпэклар таркибида эса тамаки йўқ.\nАввалроқ ушбу долзарб масала қонун лойиҳаси даражасида муҳокама этилгани хабар қилинганди. Яъни савдолар қизғин давом этаётган бир пайтда, тамакисиз маҳсулотларни ёшлар орасида тарқатиш тартибга солинмагани ва бу борада давлат миқёсидаги қарор фақат «кучайтирилаётгани» айтилганди. Ўзбекистонда никпэкларни яширин тарқатиш йўқлиги қувонарли, бироқ рўйхатдан ўтган иштирокчилар учун аниқ белгиланган қоидалар бўлмаса, бу тенденция қачонгача давом этади?\nАлкоголли ичимликлар ва тамаки маҳсулотларини тарқатиш ҳамда истеъмол қилишни чеклаш тўғрисидаги қонунга ўзгартириш ва қўшимчалар киритадиган ҳужжат лойиҳасида никотин ёстиқчаларини тақиқлаш ҳам назарда тутилган. Демак, қонунчилик даражасида ушбу масала тартибга солиниши ҳамда никпэклардан фойдаланиш ва тарқатиш қоидаларига аниқлик киритилиши эҳтимоли мавжуд. Бугунга келиб никотин пакетчалари санитария-эпидемиология хулосаси чиқариладиган товарлар рўйхатига киритилмаган. Демак, улар ушбу ҳужжатни қабул қилишмайди, гарчи маҳсулотларнинг ўзи бевосита якуний истеъмолчи томонидан истеъмол қилинаётган бўлса-да.\nМаълумот учун: Санитар-эпидемиология хулосаси масъул санитар шифокор томонидан тузилади. Ҳужжат экспертизадан ўтган маҳсулотларнинг инсон саломатлиги учун хавфсизлик стандартларига мувофиқлигини тасдиқлайди. Вазирлар Маҳкамасининг 2012 йил 30 декабрдаги қарори 21-бандида «тамаки ва саноат тамакиси ўрнини босувчи маҳсулотлар» қайд этилган. Аммо никпэклар ушбу тавсифга киритилмаган. Чунки уларда тамаки мавжуд эмас, лекин айни пайтда улар таркибида никотин бўлган маҳсулотларнинг аналогларидир.\nҚонунчиликда никпэкларга аниқ таърифнинг йўқлиги етказиб берувчилар учун бўшлиқ яратмоқда. Санитария-эпидемиология хулосасини олиш каби биргина мажбурий амалиётнинг олиб ташланиши, ушбу маҳсулотларни юборадиган ва қабул қиладиган хўжалик юритувчи субъектлар учун фойдали бўлиши мумкиндир, бироқ уни истеъмол қилаётганлар учун фойдали эмаслиги аниқ. Ахир, бу ҳужжат якунда – товарнинг хавфсизлигини таъминловчи ҳужжат бўлиб хизмат қилади. Маҳсулот тўғридан тўғри уни қабул қиладиган инсон танасига таъсир кўрсатади. Ўз навбатида, унинг рўйхатга киритилиши – қандайдир сабабларга кўра, қонунчилик вакиллари эътиборидан четда қолиб кетган энг муҳим банддир.\nТамаки етиштириш ер унумдорлигини пасайтиради ва деҳқонлар учун зарарли - тадқиқотчилар\nТиббиёт профессори: никотин ва тамаки ёш авлод учун бир хил даражада зарарли\n«Тамакидан воз кечиш – ҳар бир инсон ўз саломатлиги учун бажара оладиган энг яхши ишлардан бири» – штаб аъзоси


Интеллектуал транспорт тизимлари - Review.uz\nИқтисодий тадқиқотлар ва ислоҳотлар маркази эксперти Илёс Раббимов интеллектуал транспорт тизимлари (ИТТ) ишлаб чиқиш ва жорий қилиш бўйича жаҳон тажрибасини Сингапур ва Россия мисолида таҳлил қилиб чиқди. Тошкент шаҳри ва вилоят марказларида ИТТни жорий қилиш ёрдамида йўловчиларга сифатли ва хавфсиз транспорт хизматлари кўрсатилади, тирбандликда йўқоладиган вақтлар тежалади, табиатга таъсир қилувчи экологик зарар камайтирилади, йўл-транспорт ҳодисаларини олдини олишга замин яратилади.\nРақамли технологияларнинг жадал суръатлар билан ривожланиши ва турли соҳаларда қўлланилиши самарали натижаларга олиб келмоқда. Хусусан, рақамли технологияларни транспорт тизимларига қўллаш ҳам иқтисодий, ижтимоий ва экологик жиҳатдан сезиларли фойда келтирмоқда. Европа иттифоқи расмийларининг маълумотларига кўра, Европа магистралларида интеллектуал транспорт тизимларини (ИТТ) қўллаш минглаб йўл-транспорт ҳодисаларининг олдини олган, тирбандлик туфайли йўқоладиган 1,2 млн соатга яқин вақт тежалган. Голландиядан Германия орқали Италиянинг жанубига... ...


Варикоз асорати | ATF.UZ — Onlayn tibbiy konsultatsiya\nSavollar › Mavzu: Andrologiya › Варикоз асорати\nАссалому алайкум. Туғма ўнг мояк йўқ бўлса фақат чап мояк бўлса унда хам чап тамонда 3-даражали варикоз бўлса, варикоз жарохлик йўли билан олиб ташланди. Бундай вазиятда фарзандли бўлиш мумкинми? Қандай маслаҳат берасиз? Нима қилса бўлади? Олдиндан раҳмат\nМояклар 2та ва варикоцеле йўқ дегани хали фарзанд кўрасан дегани эмас. Мояк якка бўлсада у 2та мояк ўрнини боса олади. Варикоцеле операцияси ўтказилган бўлса мояк ва сперма ишлаб чиқарилишига эхтимолий зарарли омиллар йўқотилибди. Энди қолгани янада яхши бўлиши керак\nОрада операциядан кейин спермограмма топширинг. Шунда операция самараси аниқ бўлади


Орландодаги оммавий қотилликни собиқ ҳарбий амалга оширгани маълум қилинди\n08:09 / 06.06.2017\nОрландо полицияси шаҳардаги офислардан бирида отишма содир этган эркак шахсини ўрнатди. Бу ҳақда маҳаллий шериф твиттерида маълум қилинди.\n"Оммавий қотилликни 45 ёшли, оқ танли, Кичик Жон Роберт Ньюман исмли шахс содир этган. У ёлғиз яшаган, округда ҳеч қандай қариндоши бўлмаган. Армия фахрийси, 1999 йилда ҳарбий хизматдан қайтган", деб айтди шериф Жерри Демингс.\n5 июнь куни эркак аввал ишлаган ишхонасига келиб, собиқ ҳамкасбларини отиб ташлаган. Бунинг оқибатида 4 киши воқеа жойида, бир киши эса шифохонада вафот этган. Ҳалок бўлганлар орасида компания бошлиғи ва бир аёл ҳам бўлган. Сўнгра қотил ўз жонига қасд қилган.\nМаълум қилинишича, қотилликни содир этган эркак тахминан апрель ойида бу компаниядан бўшатилган бўлган.\nҳарбий Орландо оммавий қотиллик


17:57 17.06.2020 (Янгиланган 17:58 17.06.2020)\nЯпония Ўзбекистонга беғараз тиббий асбоб-ускуналар - рақамли рентген аппарати, компьютер томографи, инновацион кўчма диагностика станциясини етказиб беради.\nТОШКЕНТ, 17 июн — Sputnik. Ўзбекистон соғлиқни сақлаш вазирлигида Япония ҳукуматининг беғараз ёрдам дастури доирасида юқори технологияли тиббий асбоб-ускуналар етказиб бериш лойиҳаси бўйича ҳужжатлар тўпламини имзолаш маросими бўлиб ўтди. Уни Соғлиқни сақлаш вазири Aлишер Шадманов ва Япониянинг мамлакатдаги элчиси Фужияма Ёшинори имзолади.\nССВ матбуот хизмати хабарига кўра, грантнинг умумий миқдори 500 миллион иен (тахминан 4,5 миллион АҚШ доллари)ни ташкил қилади.\nУшбу маблағларга ультратовуш аппаратидан тортиб, рақамли рентген аппарати, компьютер томографи, маммограф каби замонавий технологиялардан иборат инновацион кўчма диагностика станцияси (контейнер); ПЦР лабораторияси, ультратовуш аппарати, рақамли рентген аппарати, маммографдан иборат юзлаб касалликларга қисқа фурсат ичида аниқ ташхис қўйиш имкониятига эга бўлган кўчма лаборатория (контейнер); шунингдек, юқумли касалликлар шифохоналари учун 3 та компьютер томографи етказиб берилади.\nТаъкидланишича, лойиҳанинг мақсади – COVID-19 пандемияси даврида Ўзбекистон соғлиқни сақлаш тизими моддий техник базасини янада мустаҳкамлашдан иборат. Кўплаб юқори технологияли ускуналарни ўзида жам қилган ушбу мобил поликлиникаларни мамлакатнинг исталган ҳудудига етказиш мумкин. Aйниқса, юқумли касалликлар ўчоғи пайдо бўлган тақдирда замонавий диагностика ва лаборатория жиҳозларининг тўлиқ тўпламидан иборат контейнер маҳаллий аҳолига тез ва сифатли тиббий ёрдам кўрсатиш имконини беради.


Қозонда ушланганлар ҳайдалади\nМуштлашувда қўлга олинганларнинг кўпчилиги Россиядан чиқариб юбориладиган бўлди.\n22 июл, жума куни Москвадаги Қозон вокзалида муштлашув пайтида қўлга олинган Ўзбекистон фуқаролари яқин кунларда Россиядан депортация қилинади. Воқеа гувоҳлари икки нафар маст ўзбек муҳожири ўртасида вокзалда юзага келган жанжал оммавий муштлашувга айланиб кетганини айтишмоқда.\nМоскванинг энг йирик вокзалларидан бири ҳисобланган Қозон вокзалида ўтган жума куни оммавий муштлашувда иштирок этган 39 нафар ўзбекистонлик қўлга олинди.\nМуштлашув ҳақидаги хабарни Озодликка тасдиқлаган Москва шаҳар Ички ишлар бошқармаси матбуот вакили Аркадий Башировга кўра, муштлашувда фақат муҳожирлар иштирок этган. Лекин Баширов уларнинг миллати ким эканини аниқлаштирмади.\n- Биз муштлашув бўлганлигини тасдиқлаймиз. Жума куни кечқурун соат 17:30 ларда 30 яқин одам ўртасида муштлашув бўлди. Уларнинг барчаси МДҲ фуқароларидир. Миллий мансублиги ҳақида сизга ортиқча маълумот бера олмаймиз. Муштлашаётганлар ҳуқуқ-тартибот органлари ходимлари томонидан тарқатиб юборилган, уларнинг бир қисми ҳибсга олинган,- деди Аркадий Баширов.\nМосква полицияси расмийси “МДҲ фуқаролари” муштлашув пайтида пичоқ ва дубинкалардан фойдалангани, лекин неча киши жароҳат олгани ҳақида маълумотга эга эмаслигини билдирди.\nПолиция ҳодимларининг дастлабки тахминларига кўра, мигрантлар ўртасидаги муштлашув юк ташиш, аравакашлик ва ҳужжат сотиш соҳаларини ўзаро қайта бўлиб олиш устида чиққан жанжал боис муштлашган. Яна бир тахмин бўйича, тўполон ўзбеклар назорат қилаётган автобекатлардаги жойлар учун бошланиб кетган.\nЛекин Озодлик билан суҳбатлашган қўқонлик 22 ёшли Абдураҳмоннинг айтишича, тўполон икки кишининг ўзаро жанжали ортидан келиб чиққан.\n- Биттаси ичиб олган экан, кайфида уриб ташлабди. Хуллас, битта марғилонлик сурхандарёликни урган. Эртаси куни ўша калтак еган бола бошқа болларни йиғиб келиб улар билан уруш бошлаган-да. Шундай қилиб уруш-тўполон бошланиб кетди.\nАбдураҳмоннинг айтишича, жанжални чиқарган йигитлар Қозон вокзалида турли ишлар билан шуғулланиб келган.\n- Улар вокзалда документ-покумент билан шуғулланиб юради. Ҳеч ким лекин ўлгани йўқ, лат-пат еган бўлса керак. Мана 30-40 бола отделениеда ўтирибди-да. Битта жиннини орқасидан шунча одам ўтирибди-да,- дейди Москванинг Қозон вокзалида таксичилик қилиб юрган қўқонлик Абдураҳмон.\nLife News сайтидаги видеороликда Уч вокзал майдонидаги оммавий жанжалда иштирок этаётганларнинг бақириқ-чақириғидан улар ўзбек эканлигини англаш мумкин.\nОзодлик билан суҳбатда бу маълумотни тасдиқлаган Россия Федерал миграция хизмати расмий вакили Залина Корниловага кўра, қўлга олинган Ўзбекистон фуқароларининг барчаси депортация қилинади.\n- Муштлашганлар Ўзбекистон фуқаролари эди. Уларнинг 30 нафари Ўзбекистон фуқароси, яна 9 нафари асли ўзбекистонлик бўлган Россия фуқароларидир. Муштлашган Ўзбекистон фуқароларини депортация қилишга хужжатлар тайёр, яъни улар ҳужжатлари бор-йўқлигидан қатъий назар мамлакатимиздан бадарға қилинади. Россия жуда меҳмондўст, лекин жамоатчилик тинчлигига хавф туғдираётганларга бизнинг жавобимиз қатъий. Улар келгуси ўн кун ичида депортация қилинади,- дейди Залина Корнилова.\nКорнилованинг айтишича, ҳибсга олинганлар ҳозирда хорижлик фуқароларни вақтинча ушлаб туриш марказида сақланмоқда.\nМосквани Марказий Осиё мамлакатлари билан боғлайдиган энг катта вокзаллардан бири – Қозон вокзали нафақат маҳаллий полициянинг бош оғриғига айланган.\nБу ердан куну-тун ўтаётган минглаб ўзбекистонлик меҳнат муҳожирлари вокзалда жойлашиб олган безори, фирибгар, йўлтўсар ва товламачилардан анчадан буён азият чекиб келмоқда, дейди муштлашувнинг бевосита гувоҳи бўлган москвалик ҳуқуқ фаоли Баҳром Ҳамроев.\n- Мен ўша куни Казанский вокзалда эдим. Барчаси фалшивий документ сотадиганлар бир-бири билан уруш қилди. Милицияга топшириш шулардан чиқади, бир-бирини мол-мулкини ўғирлаш шулардан чиқади. Қозон вокзалини биласизку ўзингиз – қозонга ўхшаб қайнаб туради жиноятчилардан... Россия ҳукумати буни жуда яхши билади. Лекин улар қулай вазиятда бизнинг халқимизни қоралашга ишлатади. Оддий меҳнат мигрантлари Қозон вокзалига етиб борганича бир нечта милиция ходимига - хужжатлари жойида бўлса ҳам - пул бериши керак. Менга шу юзасидан меҳнат муҳожирларини қилган шикоятини текширишга борганимда милиция ходимлари менга туҳмат қилиб “Милиция ходимларини ҳақорат қилди”, деб ҳатто жиноий иш қўзғатган. Ўзбекистондан йиғилган жиноятчиларнинг ҳаммаси Қозон вокзалида юради! – дейди ҳуқуқ фаоли.\nБаҳром Ҳамроевнинг айтишича, Қозон вокзалида минглаб ўзбекистонликларнинг асосий қисми қалбаки хужжат тайёрлаш ва ўғирлик билан кун кечиради.\n- Қалбаки регистрациялар, умуман ҳужжатлар, ҳатто қалбаки паспортлар сотилади. Одамларни алдаб пулларини олиш, фирибгарлик билан шуғулланади. Ҳатто шундай ҳолат бўлган: вокзалда эътибор бериб қарасангиз, Тошкентга кетаётган ёки келаётган поездлардан тушаётганлар филтр орқали ўтади, ҳаммага пора бериб чиқади. Ўша ерда ўтирган ўзбеклар йўлларини тўсиб олиб ҳаммани текшириш баҳонасида пул ундиришади. Ёш, бақувват йигитлар! Улар бирор бошқа жойда оғир иш билан шуғулланмайди. Буларнинг ҳатти-ҳаракати бизнинг халқимизга қарши бир иғвога ўхшайди! – дейди Россиядаги Марказий Осиёлик сиёсий қочқинлар жамияти президенти Баҳром Ҳамроев.\nРоссия Федерал миграция хизмати маълумотига кўра, 2010 йилда Россияга 5 миллионга яқин меҳнат муҳожири келган. Улардан 1,2 миллиони – Узбекистондан.


Депутатлар Чиноз кичик саноат зонаси дирекцияси раҳбари ҳисоботини эшитди | O'zLiDeP\nДепутатлар Чиноз кичик саноат зонаси дирекцияси раҳбари ҳисоботини эшитди\nПрезидентимизнинг 2017 йил 10 августдаги “Тошкент вилоятида кичик саноат зоналарини ташкил этиш тўғрисида”ги қарори ижросига бағишланди\nЭнг аввало шуни таъкидлаш жоизки, Халқ депутатлари Чиноз туман Кенгашидаги O‘zLiDeP депутатлик гуруҳи аъзолари ва партия маҳаллий кенгаши мутасаддилари ушбу тадбирга жиддий тайёргарлик кўришди. Қарорнинг туманга тегишли бандлари, яъни “Чиноз кичик саноат зонаси”ни ташкил этиш билан боғлиқ топшириқлар атрофлича таҳлил қилинди. Лойиҳани амалга ошириш механизмлари мутахассислар иштирокида ўрганилди. Кичик саноат зоналарида тадбиркорларга бериладиган сезиларли даражадаги имтиёзлар ҳақида партия электорати вакилларига маълумотлар тарқатилиб, бундай шаклда бизнес юритишнинг афзалликлари ҳар томонлама тушунтирилди.\nЯна бир жиҳат: мазкур муҳокама айни мавзудаги дастлабки эшитув эмас. Аввал ҳам туман прокурори бошчилигидаги кичик саноат зонасини ташкил этишга масъул доимий ишчи гуруҳининг фаолияти жамоатчилик назорати тартибида кўриб чиқилган. Кўзда тутилган лойиҳаларнинг самарадорлиги бўйича мониторинг йўлга қўйилган.\nКичик саноат зонасида маҳсулот ишлаб чиқаришни режалаштиришган тадбиркорлар бино ва иншоотлардан 10 йил давомида ижара асосида фойдаланишади. Лекин Президентимиз қарорига кўра, ижара пули миқдори “ноль ставка” қилиб белгиланган. Бу бепул дегани. Агар шу давр ичида бизнес-режада кўрсатилган вазифалар тўлиқ бажарилиб, янги иш ўринлари яратилса ҳамда солиқ тўловлари ўз вақтида тўланса, мазкур бино ва иншоотлар тадбиркорларга хусусий мулк қилиб берилади. Барча муҳандислик-коммуникация тармоқлари маҳаллий ҳокимликлар ва тегишли давлат ташкилотлари ҳисобидан кичик саноат зоналари ҳудудигача тортиб келинади.\nЧиноз туманидаги “Қишлоқ хўжалик маҳсулотлари таъминот базаси” давлат унитар корхонасининг фойдаланилмаётган бино ва иншоотларида ташкил этилаётган кичик саноат зонасининг умумий ер майдони 6,15 гектардан иборат.\n– Ҳудудда қурилиш-бунёдкорлик ишлари жадал олиб борилмоқда, – дейди депутатларга ахборот берган “Чиноз кичик саноат зонаси” дирекцияси раҳбари Феруза Асанбаева. – Танловга қўйилган 10 та лойиҳадан 3 тасида амалий ишлар кўзга кўриниб қолди. Кичик саноат зонасига кирган тадбиркорлик субъектларида янги иш ўринлари очила бошлади. Аммо бу борада айрим камчиликлар ҳам йўқ эмас. Масалан, ҳанузгача ҳудудда ичимлик суви муаммоси ҳал этилгани йўқ...\nФеруза Асанбаева эшитувга 29 дақиқа кечикиб келганидан ташқари ўзини интизорлик билан кутган депутатлардан узр сўрашни ҳам унутди. У ҳисобот учун сўзга чиққанида қўлида маъруза йўқлигини кўриб, хайрият, тайёр матнни қоғоздан ўқиб бермас экан, демак, жонли мунозара бўларкан, деб ўйладик. Аслида ундай бўлиб чиқмади. Долзарб мавзу бўйича атиги уч дақиқаанинг нари-берисида гапирган ҳисобдор эшитувга тайёргарлик кўрмасдан келган – на тақдимот бўлди, на тарқатма материаллар берилди. Саволларга жуда жўн жавоб қайтарилди.\nДепутатларимиз тилга олинган нуқсонлар бўйича туман ташкилотлари раҳбарларининг ҳам ахборотларини тингладилар. Муаммоларни бартараф этиш юзасидан ижроия ҳокимияти органлари томонидан қилинаётган ишларнинг натижадорлиги ва муддатлари билан қизиқдилар.\n– Бош мақсадимиз давлатимиз раҳбарининг қарорида белгилаб берилган вазифаларнинг ўз вақтида бажарилишини изчил назорат қилишдан иборат, – дейди Халқ депутатлари Чиноз туман Кенгашидаги O‘zLiDeP депутатлик гуруҳи раҳбари Шуҳратжон Рўзи-Қориев. – Бу борада депутатлик институтининг барча шакл ва воситаларидан фойдаланаяпмиз. Зеро, кичик саноат зоналари ташкил қилиш ва уларда тадбиркорларга имтиёзлар беришга йўналтирилган ҳужжатлар мазмун-моҳияти билан партиямизнинг дастурий мақсадларига мос келади.\nЭшитув якунида кичик саноат зонасини ривожлантириш билан боғлиқ масала ниҳоятда долзарблигини инобатга олган ҳолда уни Халқ депутатлари Чиноз туман Кенгаши сессияси кун тартибига киритиш юзасидан тегишли қарор қабул қилинди.\nРахманова Гульнара УзЛиДеП Тахтакупир туман Кенгаши ижрочи котиб 2018-09-28 09:17:19\nПартиямиздан сайланган депутатларимиз тамонидан давлатимиздаги кабул килинаетган хар бир карор ва фармойишларнинг ахамиятини жойларда тугри тушинтириш ва албатта конун дойрасида амалий ишларни ўз вақтида бажарилишини изчил назорат қилиш хар бир депутатнинг бош максади булиб хисобланади. Шу бйос депутатларимиз купрок халк орасида булиши назарда тутилган.


Рюдигер суперклубни қўрқитиб юборди\n18 ноябрь, 2021, 21:11\nТеглар:Челси | Интер\nТалаби оғирлик қилди\n“Челси” ҳимоячиси Антонио Рюдигер мавсум охирида эркин агентга айланади. Шу боис, январдан бошлаб ўзига қизиқаётган жамоалар билан расмий музокаралар ўтказиши мумкин. Ҳозирча эса футболчининг вакиллари германиялик футболчига оғиз солаётган клублар билан норасмий учрашувларни ташкил қилмоқда.\nХусусан, Рюдигерга қизиқиш билдираётган “Интер” биринчи суҳбатдан сўнг бу режасидан воз кечди. Италиянинг La Gazzetta dello Sport нашри хабар беришича, миланликлар Рюдигерни А Серияга кўчиб келишга кўндира олишига ишонган. Бироқ, Рюдигер сўраган маош сабабли “Интер” бу лойиҳадан юз ўгирди.\nРюдигер ўзи билан алоқага чиққан клубларга бир хил талаб қўймоқда. Хусусан, “Челси”нинг етакчи ҳимоячиси “аристократлар”дан ҳафтасига 200 минг фунт маош талаб қилаётгани боис, музокаралар тўхтаб қолди.\nАйни пайтда Рюдигерга асосий давъогар футболчининг ўзи ўйнашни истаётган “Реал” бўлиб турибди.\n“Интер” ишонган футболчисдан қуруқ қолиши мумкин\n“Челси” ҳам текин вариантдан қайтмайди


20 Май 18:40\nNUR-SULTAN. Kazinform – ҚР Президенти Қасим-Жомарт Тоқаев Эрон Президенти Ҳасан Руҳоний билан телефон орқали мулоқот қилди, деб хабар беради Ақорда.\nТомонлар Қозоғистон-Эрон муносабатларининг ҳозирги ҳолати ва истиқболларини, жумладан савдо-иқтисодий ҳамкорликни мустаҳкамлаш масалаларини муҳокама қилдилар.\nҲасан Руҳоний Эрон Қозоғистон билан савдо айланмасини орттиришдан манфаатдор эканлигини таъкидлаб, Қозоғистон-Туркманистон-Эрон темир йўлининг потенциалидан, шунингдек Каспий денгизи бўйлаб ўтувчи мультимодал даҳлиздан самарали фойдаланиш муҳимлигини таъкидлади.\nШу муносабат билан Эрон томони юк ташиш ҳажмини ошириш учун ушбу йўналишларнинг рақобатбардошлигини ошириш бўйича биргаликда ишлаш муҳимлигини таъкидлади.\nҚасим-Жомарт Тоқаев икки томонлама иқтисодий алоқаларни фаоллаштириш учун ҳукумат даражасида аниқ чора-тадбирлар ишлаб чиқишни таклиф қилди.\nДавлатлар томонидан COVID-19 эпидемиясига қарши курашиш бўйича кўрилаётган чораларга алоҳида эътибор қаратилди.\nЭрон Президенти Қозоғистон раҳбарияти томонидан эпидемия тарқалишининг олдини олиш бўйича қабул қилинган қарорлар ва ҳаракатларни, шунингдек, аҳоли орасида коронавирусни аниқлаш бўйича олиб борилаётган кенг кўламли ишларни юқори баҳолади.\nСуҳбат охирида Ҳасан Руҳоний Қасим-Жомарт Тоқаевни Теҳронга расмий ташриф буюришга таклиф қилди.


Роналду Туриндан уй танлади (+ФОТО) / CHAMPIONAT.asia\nРоналду Туриндан уй танлади (+ФОТО)\n"Реал"дан "Ювентус"га ўтган ҳужумчи Кришитану Роналду Туриндан ўзи ва оиласи учун уй танлади.\nAS нашри берган маълумотларга кўра, кеча Роналду севган қизи Жоржина Родригес билан Туриндаги уйларни кўздан кечиришди. Португалиялик футболчи Мадриддаги уйини эслатувчи, замонавий кўринишга эга виллани танлади.\nМаълум бўлишича, "Ювентус" юлдузи боғ, ҳовуз, тренажор залига эга бир эмас, иккита уй сотиб олган. Вилла атрофи дарахтлар билан ўралган ва бу нарса футболчи ва унинг оиласини бегона кўзлардан беркитиб туради. Виллага олиб борувчи кўчанинг бошида қўриқчилар қоровуллик қилишади.\nРоналду ва унинг оиласи яшайдиган "маҳалла"да Ferrari компанияси президенти Жон Элканн ҳам истиқомат қилади.\n"Роналду танасини парваришлайди, Россияда ҳам у каби кўринадиган футболчи борлигига ишончим комил эмас" 9\nДанило: "Роналдуга 7-рақамни олишни истаётганимни айтдим, лекин у банд эди" 13


Андижонда ички ишлар ходимлари катта безориликнинг олдини олишди\n08:54 / 28.07.2020\nҲолат юзасидан Хонобод шаҳар ИИБ ҳузуридаги Тергов гуруҳи томонидан Жиноят кодексининг 277-моддаси 1-қисми билан жиноят иши қўзғатилди.\n2020 йилнинг 22 июль куни соат 17:00да Андижон вилояти Хонобод шаҳар Кампирровот МФЙда яшовчи 36 ёшли О.М. фарзанди, вояга етмаган, 16 ёшли А.Н. билан бир нечта тенгдошлари уришмоқчи эканлигини эшитиб қолиб, фарзанди А.Н.ни Хонобод шаҳар Оби-ҳаёт кўчасига олиб борган.\nЎзбекистон Республикаси ИИВ ҳузуридаги Тергов департаменти хабарига кўра, бу шахс у ерда бўлган вояга етмаганлар, 16 ёшли М.А., О.А., К.А., Х.Н., Э.Т. ҳамда Э.П.нинг йўлини тўсиб, улардан қай бири фарзанди А.Н. билан бирга-бир уришмоқчи эканлигини сўраб, далага олиб ўтиб, М.А. ва О.А. билан ўғлини бирга-бир уриштирган.\nЖанжал вақтида М.А.нинг танишлари жанжалга аралашганлиги учун О.М. фарзандининг тенгдошлари бўлган М.А., О.А. ва Х.Н.ни уриб тан жароҳати етказган.\nШундан сўнг, М.А. ва О.А. ота-ўғил билан урушни давом эттириш мақсадида ўзларининг 14 нафар тарафдорларини чақиришиб, О.М. ва унинг фарзанди А.Н.ни урмоқчи бўлишиб, Хонобод шаҳар Кампирровот МФЙда тўпланишган вақтида, бундан Хонобод шаҳар ИИБ ходимлари хабар топиб, ҳодиса жойига етиб боришган ҳамда ушбу шахсларга қонуний чора кўриш мақсадида ИИБ биносига олиб келишган.\n16:52 / 04.05.2021\nСамарқандда иккита қишлоқ ўртасида оммавий муштлашув юз берди, 15 киши жароҳат олди\n11:59 / 19.04.2021\n14:50 / 14.04.2021\nТошкентда 17 ёшли йигит ўзига нотаниш бўлган фуқарони боғча ёнида пичоқлаб қўйди


Ҳаво совуқ, бунинг устига “Олой” бозори қаршисидаги бекатда одам гавжум. Автобуслар ҳам серқатнов, салонидаги йўловчилар “тўкилиб” улгурмасидан бекатдагилар ўзларини ичкарига уришади. Соат 1830 лар эди, кимдир ишдан, кимдир ўқишдан қайтадиган […]\nЎтган ҳафта қишлоққа бордим. Маҳалла гузарида ёши улуғ бир ҳамқишлоғимиз саволга тутди. “Рақамли иқтисодиёт нима дегани, бизга содда қилиб тушунтиринг”. “Майли, ёшларни ҳам чорланг, бирга гурунг қиламиз”, дедим. Сўнг улар […]\n1991 йил Ўзбекистон истиқлолга эришганда мустақиллигимизни биринчилар қаторида қардош турк халқи тан олган эди. Ўшанда мен ТошДУ (ҳозирги ЎзМУ)нинг журналистика факультети I босқич талабаси эдим. Ўзбекистонга ўша вақтдаги Туркия Президенти, […]\nАлбатта, вақтни тўғри истифода этиш, ўтган кундан керакли хулосаларни чиқара олиш кўп нарсани ҳал этади. Буюк ёзувчи ва шоирлар, олимлар, давлат ва жамоат арбоблари ҳаёти ҳақида ўйласам, уларнинг улгуриш санъати […]


«Шифокорлар норасмий даромадга боғланиб қолган» — халқаро эксперт Ўзбекистон соғлиқни сақлаш тизими ҳақида – КУН УЗ\nГлавная / Жамият / «Шифокорлар норасмий даромадга боғланиб қолган» — халқаро эксперт Ўзбекистон соғлиқни сақлаш тизими ҳақида\nanvarj63 12.07.2020\tЖамият Comments Off on «Шифокорлар норасмий даромадга боғланиб қолган» — халқаро эксперт Ўзбекистон соғлиқни сақлаш тизими ҳақида 25 Показы\nЖаҳон банкининг соғлиқни сақлаш бўйича катта эксперти Эльвира Анадулу Ўзбекистон соғлиқни сақлаш тизимида мавжуд муаммоларни санаб ўтди, дея хабар бермоқда Kun.uz мухбири.\nФото: “Тараққиёт стратегияси” маркази\nМутахассиснинг қайд этишича, соғлиқни сақлаш тизими ходимлари ойлик маош ҳажмининг камлиги боис норасмий даромадларга боғланиб қолган.\n«Ўзбекистонда соғлиқни сақлаш тизимини самарали бошқариш имконини берувчи норматив-ҳуқуқий платформа мавжуд эмас. Техник, маъмурий ва молиявий масалалар бўйича алоҳида жавобгарлик тизимининг борлиги ресурсларнинг самарасиз тақсимланишига олиб келади.\nМамлакатда бирламчи тиббий-санитар хизмат миқдор жиҳатдан кўп бўлса-да, сифат жиҳатдан уларни юқори баҳолаб бўлмайди. Бу тизимнинг етарли молиялаштирилмаслиги билан боғлиқ», – деди Эльвира Анадулу ижтимоий соҳада давлат дастури ижроси муҳокамасига бағишлаб «Тараққиёт стратегияси» марказида ўтказилган онлайн давра суҳбатида.\nХалқаро эксперт Ўзбекистонда тиббиёт тизимини ривожлантиришда эътибор қаратилиши керак бўлган устувор йўналишларни санаб ўтди.\n«Шаҳар ва қишлоқ ҳудудларида кадрлар тақсимотидаги номувофиқликни бартараф этиш учун тиббий кадрлар тайёрлашнинг узоқ муддатли сиёсати ишлаб чиқилиши керак. Ихтисосликка асосланган тиббий хизмат кўрсатиш тизимидан оилавий врачлар базаси асосида бирламчи тиббий хизмат кўрсатиш тизимига ўтилиши мақсадга мувофиқдир.\nФактга асосланган маъмурий маълумотлар сақланишининг ишончли тизими яратилиши лозим. Бу керакли сиёсий қарорлар қабул қилиниши учун муҳимдир», – деди Анадулу.\nЖаҳон банки вакили коронавирус пандемиясининг тиббиёт тизимига кўрсатадиган салбий таъсирларини прогноз қилди.\n«COVID-19 пандемияси натижасида касалликларни эрта босқичда аниқлаш имкониятлари қисқариши, сурункали хасталиги бўлган беморларга хизмат кўрсатиш тизимида кечикишлар кузатилиши мумкин.\nШунингдек, болаларни эмлаш тизимида паузалар ва бузилишларнинг бўлиши натижасида янги касаллик тўлқинлари пайдо бўлиши эҳтимолини келтириб чиқариши мумкин. Уйда зўравонлик ҳолатлари кузатилган ҳолатда руҳий саломатлик билан боғлиқ муаммолар авж олади», деди Эльвира Анадулу.\nПред. «Ҳақиқий вазият буткул бошқача»: соғлиқни сақлаш тизимидан ҳафсаласи пир бўлган фуқаро ҳикояси\nСледующая «Эркакобод». Исломда аёлнинг ўрни, феминизм ва қулдорлик ҳақида


"Кўзи очиқ сўқирлар" » Ўзбекистон янгиликлари – Zamin.uz\n"Кўзи очиқ сўқирлар"\nБир куни ошга бордик. Ўтириб олгач, даврадагилар билан сўрашдик. Таниш шоир ҳам ўтирган экан. Шундоқ рўпарамда-ю, мени кўрмаганга олаяпти, ён томонимга қараяпти. «Фалончижон, яхшимисиз?» деб сўрашдим. Миқ этмайди! Ҳайкал мисоли ўтирибди. Дастлаб қулоғимга қараяпти деб ўйладим. Қайтадан сўрашдим. Жавоб йўқ! Исмини айтиб саломимни такрорладим. Тавба, кўр ва кар бўлган шекилли?\nОзгина қайсарлигим бор. Ёнидаги кишига имо қилгандим, уни туртиб, мен томонга қаратди. Шунда шоир ногоҳ менга «кўзи тушиб», қўлини кўксига қўйди: «Ие, ие, ака, яхшимисиз? Соғ-саломат юрибсизми?». Шериги ҳазил аралаш дангалини айтиб қўйди: «Бу ўзи шунақа бўлиб қолган. Бировга салом бергиси келмайди».\nҲа, шундай тоифа бор! Иши тушса тавозе билан йўқлаб келади. Минг турланиб, сизни мақтаб муддаосига етади. Бошқа пайтда... шунчаки кўриб кўрмаганга олади!\nТирбанд йўлда кекса киракаш «Матиз» автомобилини чеккароққа тўхтатди. Машинадан иккита мижоз туша бошлади. Орқадан келиб қолган «Нексия» ҳайдовчисининг сигнал берганини кўрсангиз! Вадаванг овоз бутун кўчани тутиб кетди. Уни қўллаб-қувватлаб бошқа автомобиллардан ҳам сигналлар ёғилди. Ваҳоланки, «Нексия» ҳайдовчиси «Матиз»дан йўловчилар тушаётганини яққол кўриб турарди. Унда сабр-тоқат, инсоф-диёнат, олижаноблик етишмасди.\nБиз аксар ҳолларда ерга уриб танқид қиладиган Европада бундай эмас. Ҳайдовчилар сигнал чалиб бошқаларни безовта қилишни ўзларига эп кўришмайди. Эп кўришмайди эмас, буни маданиятсизлик ҳам ҳисоблашади. Улар беозор, ўзаро муомалада ниҳоятда самимий. Бизда ана шу самимият етишмай қоляпти. Оқибатда чорраҳадаги сўкинишлар, машинадан тушиб ёқа бўғишишлар, ур-калтаклар авж олаяпти. «Худойим бизнинг қанчадан-қанча гуноҳларимизни кечираяпти» деймизу, барибир димоғимиз осмонда! Салгина гапга ўзимизни кўрсатгимиз келади. Оқибатини кўрмаймиз, аниқроғи, назар-писанд қилмаймиз.\nАйнан кўриб кўрмасликка олишимиз туфайли яқинларимизга, бошқаларга нисбатан бефарқмиз. Ўзимиз билан бўлиб қолганмиз. Бизни худбинлик тобора ўз домига тортиб олмоқда. Бу фақат кундалик ташвишлар билан боғлиқ бўлганида бошқа гап эди! Шунчаки хоҳламаймиз, холос.\nТелевизорда тез-тез чиқиб турадиган бир машҳур ижодкор бор. Каттагина амал бериб қўйилган унга. Ҳатто сиёсий даражада мақомга эришган. Неча-неча одам қўлини кўксига қўйиб ҳузурига келади. Шогирдлар уни мақтаб, маддоҳлик қилади.\nБу ижодкор битта идорада ишлайдиган бир ҳамкасби билан келишолмайди. Кўришга кўзи, отишга ўқи йўқ унинг. Шу боис қаерда бўлмасин, фурсат топиб, заҳарли нишини ботиришга ҳаракат қилади. Мажлисларда сўз берилса гапни айлантириб, шу ҳамкасбига тақайди. Жуда бўлмаса артистлик қилади: «Сиз, ҳалиги, исм-фамилиянгиз нимайди?.. А?.. Қаттиқроқ гапиринг!.. Ҳа, Писмадоновми?!. Анчадан буён ишлайсизми?.. Унда ишингизни кўрсатинг-да! Яхши ишлаганингизда билардик сизни!..». Шундай деб ич-ичидан яйрайди.\nҒўддайиб кетди бу одам. Катта амал айнитди. Жуда ўзгариб қолди. Авваллари самимий эди, гапирганингизда диққат билан тингларди. Ҳозир эса... устоз Тоҳир Малик билан юзма-юз келиб қолса, уч-тўрт қадам нарида тўхтаб туради. Гўё кўрмайди. Жирингламаган телефонини қулоғига тутиб олади ёки оддийгина... без бўлиб тураверади. Ўзидан ўттиз ёш катта Тоҳир ака бориб сўрашиши керак у билан, шунда ҳам зўрға алик олади. Бир вақтлар устоз деб этагини ушлаган инсонни менсимайди.\nБедодлик эмасми бу? Тоҳир Маликдек улуғ инсонни ранжитадиган одамлар борлигини эшитганимда ҳайрон бўламан ўзи. Нега? Нега бундай бўлиши керак? Халқ севган устозларни ўзимиз йўқлаб боришимиз, дуоларини олишимиз шарт эмасми аслида?\nКўзи очиқ сўқирлар туфайли яхшилар озор топади. Аммо лом-мим дейишмайди. Тўғри қилишади! Бундайларга бас келиш — сўқирлар даражасига тушишдир.\nЯхшиларни, яхшиликни, меҳр-оқибатни кўра билайлик.\nБош саҳифа » Жамият » "Кўзи очиқ сўқирлар"\n13:40 Лола Каримова отасини ёдга олди: "Мен жуда – жуда ҳам сизни соғиндим…."\n18:04 Тўрт ёшли қизчанинг ибрати…\n14:30 Путиннинг машинасида сирли йўловчини пайқаб қолишди\n12:47 Симпилислик отахон билан “Милён” ҳақида суҳбат (ҳажвия)


Россия ҳукумати одам ўғирланишига алоқадор\nТожикистон давлат телевидениесида кўрсатилган Низомхон Жўраев "ватанига ўз хоҳиши билан қайтгани" ҳақида гапириб берди.\nРоссиялик бир гуруҳ ҳуқуқ ҳимоячилари Россия ҳукумати томонидан Инсон ҳуқуқлари бўйича Европа суди қарорлари қўпол тарзда бузилаётгани юзасидан Европа суди раиси ва бошқа қатор ташкилотларга хат юборди. Номада сўнгги пайтларда Ўзбекистон ва Тожикистонга бериб юборилиши тўхтатилган шахсларнинг мамлакатдан ноқонуний олиб чиқилиши ҳоллари кўпайиб бораётгани масаласига эътибор қаратилди.\nРоссиялик инсон ҳақлари ҳимоячилари ва юристлар Россия ҳукуматига қочқинлик сўраб мурожаат қилган, айниқса Ўзбекистон ва Тожикистон фуқароларининг ноқонуний бериб юборилаётгани ёки яширинча олиб чиқилаётганидан хавотир билдирмоқда.\nОзодлик таҳририятига келган хатда, Ўзбекистон ва Тожикистонда бериб юборилаётган қочқинларнинг ҳаёти ва соғлигига хавф мавжуд эканлиги ва Страсбург Судининг 39 Қоидасига кўра, уларнинг бериб юборилиши тўхтатилганига қарамасдан, Россия ҳуқуқ-тартибот идоралари ғайриқонуний ҳатти-ҳаракатлари туфайли ғойиб бўлган шахслар номлари келтирилади.\n“29 март куни Москва вилоятида тожикистонлик Низомхон Жўраевнинг ғойиб бўлиши бизни Страсбург суди ва Европа Кенгашининг бошқа тузилмаларига махсус мурожаат билан чиқишга мажбур қилди”, дейди Озодлик Радиоси билан суҳбат бу баёнотни изоҳлаган Москвадаги “Фуқаровий кўмак” ташкилотининг Марказий-осиёлик қочқинларга кўмак дастури раҳбари Елена Рябинина.\n- Нима учун бу масала айнан ҳозир кўтарилгани кўпчиликни қизиқтирмоқда. 7 апрел куни Низомхон Жўраевнинг Тожикистонга олиб кетилгани аниқланди, чунки шу куни уни Тожикистон телевидениеси орқали кўрсатишди. Унда у гўёки ўз хоҳиши билан ортга қайтганини айтибди. Бу ғирт ёлғон! Жўраевнинг иши Европа судида кўриб чиқилиши кутилаётган эди. Қолаверса, қандай қилиб эндигина турмадан қўлида оддий маълумотнома билан чиққан шахс учта чегарадан ўтиб ўз юртига эсон-омон етиб борди экан?! дея савол беради Елена Рябинина.\nҲуқуқ фаолининг сўзларига кўра, шу йилнинг 25 январида Страсбург суди Котибияти Россиянинг Европа судидаги вакилига юзага келган вазият хусусида махсус хат юборган. Унга илова қилинган рўйхатда асосан ўзбекистонлик ва тожикистонлик 25 қочқиннинг тақдирига алоҳида эътибор қаратиш зарурлиги айтилган.\n“Шунга қарамасдан, изолятордан озод қилинган Низомхоннинг ўғирлаб кетилиши биз учун кутилмаган ҳодиса бўлди” дея давом этади Елена Рябинина.\n- Бу билан Россия ҳукумати ўзи имзолаган халқаро мажбуриятлар ва Страсбург қарорларига лоқайдлигини яна бир бор намойиш этди. Биз бу одамларнинг Россиядан олиб чиқилишида Россия махфий хизматларининг қўли бор-йўқлиги ҳақида бирор маълумотга эга эмасмиз. Лекин одамларнинг айнан самолётларда олиб кетилаётгани, аксар ҳолларда. уларда чегарани кесиб ўтишга рухсат берувчи ҳужжатларнинг мутлақо йўқлигини ҳисобга олсак, хавфсизлик хизматисиз бу ишлар амалга ошмаслигига амин бўламиз. Бизнинг бу тахминларимизга ўтган йилнинг 21 декабрида Санкт-Петербургдан Ўзбекистонга Рустам Зоҳидовнинг олиб кетилиши ойдинлик киритди, дейди Елена Рябинина.\nПулково аэропорти маъмурияти Рустам Зоҳидов чегара назоратидан қайддан ўтмагани ва чегарани кесиб ўтмагани тўғрисида хабар бергани ҳам ҳуқуқ фаолларининг шубҳаларини кучайтирмоқда. Аммо, адвокатлар Зоҳидов 22 декабр куни аллақачон Самарқанд Ички ишлар бошқармасида ўтирганини аниқлашган.\n“Фуқаровий кўмак” ташкилоти раҳбарининг айтишича, куни кеча Россия Бош прокуратураси Рустам Зоҳидовнинг Ўзбекистонга ноқонуний олиб чиқилиши юзасидан расмий суриштирув натижаларини эълон қилди. “Унда Ленинград вилояти бўйича Федерал миграция хизмати 21 декабр куни Зохидовни депортация қилиш тўғрисида қарор чиқарган ва ўша куниёқ бу қарорни амалга оширган. Бу билан Россия ҳукумати одамларнинг ноқонуний бериб юборилаётганига бевосита алоқаси борлигини тасдиқлади!”, деди Елена Рябинина.\nРустам Зоҳидов, Низомхон Жўраевлардан ташқари Махмадрузи Искандаров, Савриддин Жўраев, Суҳроб Қозиев ва бошқа қатор қочқинлик мақомида бўлганлар ҳам Ўзбекистон ва Тожикистонга яширинча олиб чиқилгани маълум.\nЎзбекистон ва Тожикистонга ўғирлаб кетилган шахсларнинг Европа судидаги адвокати Анна Ставицкая Озодликка Россия ҳукуматининг мазкур масаладаги позициясини юрист сифатида “ақлга сиғмас”, дея таърифлади.\n- Европа суди бу шахслар экстрадициясини тақиқлаганига қарамасдан, маҳаллий ҳукумат вакиллари тожик ва ўзбек кучишлатар идораларига одамларни бу усуллар ёрдамида бериб юборишга кўмаклашаётганини на ҳуқуқий, на оддий инсонийлик юзасидан изоҳлаб бўлади. Бу оддий “беспредел”! Шу сабабли, биз бу масалага жаҳон жамоатчилиги эътиборини қаратмоқчимиз, дейди адвокат Анна Ставицкая.\nРоссиялик 12 нафар ҳуқуқ ҳимояси вакиллари, юристлар ва адвокатлар имзолаган бу хатда Ўзбекистон ва Тожикистонга ноқонуний бериб юборилган шахсларнинг бузилган ҳуқуқлари тикланиши ва Россия ҳукуматидан уларнинг ортга қайтарилишини талаб қилиш сўралган.


Сурияда ИШИД етакчиларидан бири йўқ қилингани маълум қилинди\n09:50 / 29.12.2016\nСурияда АҚШ бошчилигидаги коалиция авиазарбаси натижасида ИШИДнинг юқори мартабали етакчиларидан бири йўқ қилинди. Бу ҳақда Вашингтондаги ҳарбий манбага иқтибос келтирган ҳолда Associated Press ахборот агентлиги хабар бермоқда.\nТаъкидланишича, ИШИД қўмондони Абу Жандал Ал-Кувайтий Раққа шаҳридан 40 км узоқликда жойлашган, Эфрот дарёсидаги тўғон яқинида йўқ қилинган.\nАхборот агентлиги маълумотларига кўра, Ал-Кувайтий ИШИДнинг Раққадаги муҳим етакчиларидан бири бўлган. Унинг ўлими ҳақидаги ахборот террорчилар тарафдорлари томонидан ижтимоий тармоқларда ҳам тасдиқланган.\nАбу Жандал Ал-Кувайтий Фото: yalibnan.com\nАҚШ ИШИД Раққа Ал-Кувайтий


ИнтерФУТБОЛ :: Яна Ўзбекистон футболида маҳаллийлаштириш масаласи ҳақида...\nСўнгги пайтларда «Пахтакор» аъзоси Драган Черанни ҳам термага жалб қилиш борасида гаплар юрибди. Ушбу мавзуга газетамизнинг аввалги сонларида бироз тўхталгандик, энди эса батафсил мулоҳаза юритсак. Умуман олганда, хорижликларни маҳаллийлаштириш биз учун бегона эмас, 2000 йил бошларида футболимиз ушбу жараённи бошидан ўтказган. Термамизга бош мураббий этиб тайинланган россиялик Владимир Сальков бир қатор хорижлик футболчиларни жамоага жалб этганди. Ўзбекистонлик мухлислар уларни жуда яхши танишади.\nВЛАДИМИР МАМИНОВ (Россия)\nФаолиятининг катта қисмини Москванинг «Локомотив» жамоасида ўтказган Маминов 2001 йилда Ўзбекистон фуқаролигини олганди. Натижада, уни Владимир Сальков ЖЧ-2002 саралаш учрашувларига таклиф қилди. Унинг термамиздаги дебюти ҳақида россиялик мутахассис қуйидагича фикр билдирганди: «Локомотив»дан Владимир Маминов ва Олег Пашининни Ўзбекистон термасига жалб қилгандим. Клуб мураббийи Юрий Сёмин ортиқча қаршиликларсиз уларни қўйиб юборганди. Ўзбекистонда уларни ажойиб тарзда кутиб олишганди. Биринчи баҳсда Хитой Тайпейи 7:0 ҳисобида таслим қилинганди. Маминов акробатик тарзда қойилмақом гол урганди. Шундан сўнг у мухлислар ёқимтойига айланганди. Маминов, Пашинин ва Поляков нафақат профессионал, балки ажойиб инсонлар. Улар клубда асосий эмасдилар. Бироқ термада етакчига айланишгач, клубдаги ишлари ҳам юришиб кетди».\nГарчи термамиз ўшанда мундиалга йўлланма олмаган бўлсада, Маминов ўзидан ёмон таассурот қолдирмаганди. Майдон марказида Миржалол Қосимов билан ажойиб тандем ҳосил қилган ҳолда, ҳужумлар ташкил қиларди. Шацких эса уларнинг пасларини ажойиб тарзда якунларди. Маминовдан миллий жамоамизнинг германиялик мураббийи Юрген Гёде ҳам ЖЧ-2006 саралаш баҳсларида фойдаланди. Бироқ сўнгги ҳал қилувчи босқичда вакилларимиз сафарда Жанубий Кореяга мағлуб бўлишгач, Гёде ва бошқа легионерларга жавоб бериб юборилди.\nМаминовнинг Ўзбекистон миллий термасидаги статистикаси: 12та ўйин, 3та гол\nФаолияти давомида тўп сурган жамоаси: «Локомотив» (Москва, 1992-2008) 290та ўйин, 31та гол\nОЛЕГ ПАШИНИН (Россия)\nМаминов билан биргаликда Хитой Тайпейи термасига қарши учрашувда яна бир «темирйўлчи» Олег Пашинин ҳам миллий жамоамиздаги дебютини нишонлади. Аслида, ўша пайтлари ички чемпионатимизда ҳам ёмон ҳимоячилар бўлмаган. Бироқ термамиз олдига жуда жиддий мақсадлар қўйилгани боис, Сальковнинг бу истаклари ҳам бажарилди. Пашинин клубдоши сингари фаолияти ва ҳаётини «Локомотив»га бағишлади. Орада бир муддат Япония футболи ҳавосидан ҳам баҳра олди. 2005 йили сафарда Жанубий Кореяга қарши у терма жамоа либосидаги сўнгги учрашувини ўтказди. Гарчи бу икки футболчи москваликлар таркибида етакчилардан бири бўлсада, Россия термасига таклиф этилмасди. Сальков эса шу имкониятдан унумли фойдаланиб қолганди.\nПашининнинг Ўзбекистон миллий термасидаги статистикаси: 12та ўйин\nФаолияти давомида тўп сурган жамоалари: «Локомотив» (Москва, 1992-2007), «Санфречче Хиросима» (Япония, 2001)\nАЛЕКСЕЙ ПОЛЯКОВ (Россия)\nУшбу дарвозабоннинг термамизда тўп суришида Миржалол Қосимов жонбозлик кўрсатган, десак муболаға бўлмайди. Футболимиз афсонаси ўз вақтида Россиянинг «Крилья Советов» жамоасида Поляков билан бирга ўйнаганди. Турли манбаларнинг келтиришича, россиялик киперни Сальковга айнан Қосимов тавсия қилган. Буни Поляков ўз интервьюларининг бирида ҳам таъкидлаб ўтганди: «Менинг Ўзбекистон термасида ўйнашимда Миржалол Қосимовнинг хизматлари катта. Айнан унинг ёрдами билан миллий жамоада ўз ўрнимни топиб кета олдим». Маҳоратли посбон термамиз сафида жами 20га яқин учрашувда иштирок этган. Равшан Ҳайдаров уни 2004 йили Хитойдаги Осиё кубогига учинчи дарвозабон сифатида олиб кетганди. Тўғри, Поляков миллий жамоамизда ўйнаган пайтлари дарвозада мустаҳкам турган, дея олмаймиз. Ўзига яраша қўпол хатолари ҳам учраб турарди. Аммо барибир, футболимиз тарихига маҳаллийлаштирилган легионер сифатида кирган.\nПоляковнинг Ўзбекистон миллий термасидаги статистикаси: 17та ўйинда 24та гол ўтказиб юборган\nТўп сурган жамоалари: «Салют» (Белгород), «Локомотив» (Москва), «Нефтехимик», «Крилья Советов», «Луч-Энергия», «Томь», «Локомотив-2»\nГЕОРГИЙ ГЕОРГИЕВ ва\nАЛЕКСЕЙ ДИОНИСИЕВ (Болгария)\nТермамизда оз муддат тўп сурган болгариялик футболчиларни мухлислар яхши эслашса керак. Георгиев ва Дионисиевларни ҳам ўша пайт миллий жамоани кучайтириш мақсадида Сальков таклиф қилганди. Тошкентда кечган Хитой Тайпейи билан баҳсда маҳаллийлаштирилган бир қанча легионерлар майдонга тушишганди. Георгиев ва Дионисиевлар мазкур учрашувда дебютларини ўтказиш билан биргаликда, ўз ҳисобларига гол ҳам ёздириб қўйишганди. Георгиев Туркманистонга қарши Уммонда ўтказилган жавоб учрашувида ҳам тўп киритишни уддалаганди. Бироқ нима учундир улар кейинчалик термамиздан бошқа чорлов олишмади. Балки молиявий томонларни келиша олишмагандир. Бу икки футболчи миллий жамоамизда умумий ҳисобда бештадан ўйинда қатнашишган.\nШунинг баробарида Руслан Агаларов, Андрей Рязанцевларга ҳам битта учрашувда имконият берилганини айтиб ўтиш жоиз. Аслида уларнинг сони кўпчиликни ташкил этиши мумкин эди. Аммо маълум сабабларга кўра, яна бир қанча футболчилар билан келишув амалга ошмай қолган. Бу борада Сальковнинг ўзи шундай деганди: «Ўша пайт Босния термасида ўйнашга улгурмаган Элвир Рахимичга Ўзбекистон миллий жамоасида ўйнаш бўйича таклиф билан чиққандим. Бироқ ЦСКАда асосий футболчига айланишни истаётганини билдириб, таклифни рад қилганди. Андрей Каряка билан уч марта бу масалада суҳбатлашгандим. Аммо у Украина термасидан таклиф кутаётганди. Владимир Казаков, Дмитрий Вязьминкин ва Виталий Сафронов билан келишиб олгандим. Россия термасига уларни чақиришмасди. Бу футболчиларнинг Ўзбекистон миллий жамоасига фойдаси теккан бўларди. Бироқ клуб мураббийлари уларни қўйиб юборишни исташмаганди».\nМана, ҳозир ҳам маҳаллийлаштириш ишлари давом эттирилмоқда. Голбан(суратда) термамизга анча мослашиб улгурди, расмий ўйинлардан сўнг унинг имкониятлари ҳақида тўлиқ тасаввурга эга бўлишимиз мумкин. Агар Драган Черан ҳам фуқароликни олиб, Ўзбекистон термаси таркибига кирса, бу миллий жамоамиз учун анча фойдали бўлиши шубҳасиз. Воқеалар ривожини кузатишда давом этамиз.\n13:20 Бога "Наполи" қизиқишлари доирасида (0)


“Азаттык”: Ўш шаҳар кенгашига сайлов олдидан ўз партиясини алмаштирганлар кўпаймоқда | ҚИРҒИЗИСТОН ЯНГИЛИКЛАРИ\n“Азаттык”: Ўш шаҳар кенгашига сайлов олдидан ўз партиясини алмаштирганлар кўпаймоқда\nЎш шаҳар кенгашига депутатлик учун отланган партияларнинг рўйхатида бир партиядан бошқасига ўтган талабгорлар кўп.\nЎш шаҳар кенгашидаги 45 ўринга 13 партиядан мингга яқин талабгор бор. Уларнинг орасида аввалги сайловларда бошқа партия номидан чиққан талабгорлар сони ҳам анчагина. Уларнинг қаторида Ўшнинг собиқ мэри Мелис Мирзақматовнинг “Улуттар Биримдиги” партиясидан тарқаганлар кўпчиликни ташкил қилади.\n“Уларнинг кўпчилиги депутатлик ўрни учун эмас, мойлироқ амалга эга бўлиб қолиш умидида сайловга қатнашишмоқда. Ҳозир сиёсий-иқтисодий ҳамда хўжалик масалаларининг барини ҳукумат партияси хал қиладиган бўлиб қолган. Шу сабаб, ҳукуматга т егишли партияга яқинлашишнинг бирдан бир йўли шу сайлов бўлиб турибди. Бошқа партиядан ўтганлар сайловдаги ҳизматлари кўзга кўриниб, бирор хизмат лавозимини эгаллаб қолишга ҳаракат қилишмоқда. Бу каби талабкорлар ўз партияси лидерининг обрўсини сақлаб қолиш борасида бош қотиришмайди. Партиядан партияга “бол излаган ари” каби қўниб юришаверади.” деб, ҳисоблайди маҳаллий эксперт Эркин Абдразаков.\nРўйҳатининг аксарият қисмини ҳар турли партияларнинг аъзолари эгаллаганини ҚСДПартияси ҳам инкор этмайди. Социал-демократлар партиясининг Ўш шаҳридаги штаб етакчиси Жапар Ормонов буни партияларнинг мустаҳкалашиш ва кенгайиш йўлидан бораётгани билан изоҳлайди.\n"Бизга бошқа партиялардан талабгорлар келгани рост. Масалан, бизнинг рўйхатда биргина давлат идораларининг ходимларигина эмас, турли тармоқлардан бор. Албатта, бизга “Улуттар биримди”дан, “Республика”, “Адилеттүү Кыргызстан” ва бошқа кўплаган партиядан келишди. Улар ўз партияларидан чиқиб, партия билетини топшириб, бизга ариза ёзиб киришди. Энди бу жараённи ғарб ўлкаларидаги сиёсий ташкилотлар ва уюшмаларнинг ўзаро қўшилиб йириклашиш амалиётига қиёсласак бўлади.", дейди у.\nШаҳар кенгашига номзод партияларнинг таркибига бу сафар бир қанча ёш талабгорлар жалб қилингани сезилмоқда. Бироқ, кўчаларга илинган реклама суратларидаги янги талабгорларни аксариятининг юзини ўшликлар биринчи бор кўришмоқда.\n “Сайловга номзодини қўйганларнинг биортаси ҳам эл билан маслаҳатлашмади. Талабгорларнинг кўпчилигини танимаймиз. Қайси ерда ишлаган, қандай муваффақиятларга эришган, билмаймиз. Ўзларидан ўзлари номзод бўлиб олишибди. Мен шундай ишга йўл олдим, мени мана бундай режаларим бор, деб номзодликдан олдин ҳалқ билан учрашиши керак эди. Кимга, нимага овоз беришимизни билмаймиз.”, - дейди ўшлик Эргеш Акматов.\nШаҳар кенгашига сайлов учун “Бир Бол” партияси ўз рўйхатига спортчи Замир Сиргабаевнинг, қидирувда бўлган, сўнг ўлдирилган Алманбет Анапияевнинг, милиция полковниги Толкунбек Шоноевнинг қариндошларини киргизган. “Кыргызстан” банкининг кўплаган ходимлари «Республика Ата-Журт» партияси тизмасидан жой олишган. ҚСДП эса ўз рўйхатига асосан шаҳар кенгашининг аввалги депутатлари, шаҳар олий ўқув юртларининг ходимлари ва муниципиал идоралар раҳбарлари киргизилган.\nЎш шаҳар кенгашининг депутатлигига сайлов 27-мартга белгиланган. Шаҳардаги 100 мингдан ошиқ сайловчи 73 сайлов участкасида ўз овозларини беришади. Овозларнинг 7% ни олган партия сайланган ҳисобланади.\nАввалги мақолаМария Шарапова допинг қўлланганлигини тан олди\nНавбатдаги мақолаБектур Искендар: Инсоният 8 - мартни нишонлаётган бир пайтда мен нималарни орзу қиламан


Қишлоқ жойларидаги қурилиш ишларига мўлжалланган асосий параметрлар белгиланди - www.Voydod.net\nҚишлоқ жойларидаги қурилиш ишларига мўлжалланган асосий параметрлар белгиланди\nДавлатимиз раҳбарининг15 ноябрдаги Қарорига асосан 2014 йилда қишлоқ жойларида якка тартибдаги намунавийлойиҳалар асосида қад ростлаши режалаштирилган асосий қурилиш параметрлар белгиланган Дастуртасдиқланди.\nМазкур ҳужжат 2014 йилда қишлоқларда 11 мингта намунали лойиҳа асосида уйларни қурибэгаларига топширишни кўзда тутади, бу ҳақда Norma.uz хабар беради.\n2014 йилда қишлоқ жойларида тураржойларни қуришга Осий тараққиёт банкининг 100 млн АҚШ доллари қийматидаги кредит маблағлари жалб этилади.Мазкур маблағлар ОТБнинг 500 млн АҚШ доллар қийматидаги кўптраншли молиялаштириш лойиҳаси доирасидагииккинчи транш ҳисобланади.\nМазкур дасутр бир қатор корхона ва ташкилотларга солиқ ва божхонаимтиёзлари белгиланган.\nУнга кўра Қарорда белгиланган ташкилотлар 2015 йилнинг 1 январига қадарсолиқ ва божхона тўловларидан озод қилинади.\nМазкур ташкилотлар томонидан белгиланган барчақурилиш материалларини мақсадли ишлатишни назорат қилиш ЎзР Давлат солиқ қўмитаси зиммасига юклатилган.\nАгарда ташкилотлар томонидан имтиёзда қўлланиши керак бўлган қурилиш материаллари мақсадларданташқарида ишлатилса уларга молиявий санкция қўлланилиб, Далат бюджетига жарима


Универсал паспорт: барча маълумотлар битта картада (видео) - Zamin.uz\n- 2021 йилнинг 1 январидан 2022 йилнинг 31 декабригача ихтиёрий равишда;\n- 2023 йилнинг 1 январидан 2030 йил 31 декабргача мажбурий тартибда ўтказилади.\n- 2031 йилнинг 1 январидан бошлаб 2011 йилдаги Ўзбекистон Республикаси фуқаросининг биометрик паспортлари ҳақиқий эмас деб ҳисобланади.\n- ID-карта янги туғилган болага 1 ёшгача – 2 йил муддатга;\n- 1 ёшдан 16 ёшгача 5 йил муддатга;\n- 16 ёшдан эса 10 йил муддатга берилади.\nЯна бир эътиборли жиҳати, ID-картани олиш ёки алмаштириш юзасидан ўз вақтида мурожаат қилмаган, яроқсиз ҳолга келтирилган ёки йўқотиб қўйган тақдирда фуқаролар жаримага тортилмайди. Шунингдек, доимий яшаш манзилида руйхатдан ўтиш ўзгарган тақдирда картани алмаштириш ҳам талаб этилмайди. “Замин” янгиликларини “Facebook”да кузатиб боринг\nЯнгиликлар » Жамият » Универсал паспорт: барча маълумотлар битта картада (видео)


Майк Помпео Россия ва Хитойга қарши ташвиқот билан Марказий Европага келди | Najot.org\n12.08.2020 Нажот 0 коментариев Майк Помпео,Марказий Европа,ташриф\nАҚШ Давлат котиби Майк Помпео Марказий Европанинг Чехия, Словения, Австрия ва Польша давлатларига ташриф буюради. Америка ташқи сиёсати раҳбарининг турнеси 11-15 август кунлари бўлиб ўтади. У европалик дўстларини Хитой 5G тармоғидан ва Россия газидан воз кечишга кўндирмоқчи.\nУшбу сафар Пентагон Германиядан 12 минг нафар ҳарбийсини қисман АҚШга қайтариш ва қолганларни НАТОга аъзо бошқа мамлакатларга кўчириш қарори ортидан амалга оширилмоқда. Ана шундай ўзгаришлар ортидан АҚШ ва Европада хавотирлар ортган.\nПомпео ташриф чоғида энергетик хавфсизлик масаласини ҳам муҳокама қилади. Россия ва Германияни боғлайдиган “Шимолий оқим-2” газ қувури қурилиши якунига етар экан, АҚШнинг эътирозлари кучайган.\nАҚШ Бош дипломати илк ташрифини 11 август куни Чехия Ташқи ишлар вазири Томаш Петржичек билан учрашувдан бошлади.\nЧехиянинг Плзен шаҳридаги “Америкага ташаккур!” номи билан машҳур ёдгорлик қаршисида сўзлар экан, Помпео чех халқига эҳтиром учун миннатдорлик билдирди.\nПомпео Чехияда Бош вазир Андрей Бабиш ва Президент Милош Земан билан ҳам учрашади.\n← Россия вакцинаси БАА ва Саудия Арабистонида синовдан ўтказилади\nГермания ТИВ: Ҳеч бир давлат таҳдидлар ёрдамида ЕИнинг энергия сиёсатини белгилаб беролмайди →\nРоссия вакцинаси БАА ва Саудия Арабистонида синовдан ўтказилади Россияга 20...


Келинлар энг омадсиз тўй тортларини намойиш қилдилар\n00:39 / 30.10.2015\nАгар тўй куни олиб келинган десерт ваъда қилинган “мукаммаллик” билан ҳеч қандай ўхшашлик томони бўлмаса, бу жуда ҳам ранжитиши мумкин. Юзлаб келинлар ўзларининг омадсиз тажрибалари билан Cake Wrecks сайтида бўлишдилар ва британ газетаси “даҳшатли” тўй пишириқларидан энг ёрқинларини танлаб олди.\nБундай тортларнинг баъзиларида бошқа ранглар ишлатилган, бошқаларида керакли қатламлар йўқ, учинчиларида эса кутилмаган қўшимчалар борлиги аниқланган. Мисол учун, баъзи десертларда “огоҳлантиришларсиз” келин-куёвларнинг “ғаройиб” шаклчалари пайдо бўлган. Нашр бундай ҳолатлардан энг ёмонларидан бири сифатида қуйидаги воқеани келтиради: бир жуфтлик BMW автомобили кўринишида тўй тортини буюртма қилади, лекин қандолатчилар нафақат автомобилнинг беўхшов нусхасини яратишган, балки унга Барби ва Кен қўғирчоқларини ҳам қўшиб қўйишган.\nНашр келин-куёвларга кеч бўлмасидан орзуларидаги тўй тортини унинг тўйга олиб келинишидан олдин шахсан ўзлари текшириб кўришларини маслаҳат бермоқда.


Андрей Шипилов: Биринчи мавсумдаёқ совриндорлар қаторидан жой оламиз десам бунга ҳеч ким ишонмайди\n“Металлург” жамоасида юз берган ўзгаришлардан яхши хабардорсиз. 10 йил давомида ушбу клубни бошқарган Рустам Мирсодиқовнинг истеъфосидан сўнг бекободликлар жамоасига ким бош мураббий бўлиши ҳаммани қизиқтирганди.\nТез орада ушбу лавозимни Андрей Шипилов эгаллади. Бунга қадар “Пахтакор”да жисмоний тайёргарлик бўйича мураббий бўлиб ишлаган мутахассис учун бу ўзига хос чақириқ бўлди ва фаолиятида илк бор бош мураббий вазифасига тайинланди. Шу боис Шипилов учун ушбу мавсум ўзига хос имтиҳон бўлади. Биз эса “Металлург” устози бўлганидан кейин ундан биринчи интервьюни олдик.\n- Андрей Сергеевич, “Металлург” клубига бош мураббий бўлиш таклифи кимдан чиқди ва буни қандай қабул қилдингиз?\n- Ҳар қандай жамоага бош мураббийни таклиф этиш ва тайинлаш ўша клуб муассисларининг иши. Биласизки, “Металлург” ПФК Ўзбекистон металлургия комбинати акционерлик жамияти тасарруфидаги клуб. Шундай экан, “Металлург”да ҳам бош мураббийликка кимни чақириш ва кимни тайинлашни комбинат раҳбарияти ҳал этади. Менга ишонч билдиришган экан, таклифни қабул қилдим.\n- Бунгача сиз жисмоний тайёргарлик бўйича мураббий бўлиб ишлагандингиз. Солиштириш учун айтиш керакки, Мирко Йеличич ҳам жисмоний тайёргарлик мураббийи бўлиб ишлаб келди ва кейинчалик бош мураббийликка ўтгач, ижобий натижаларни кўрсата бошлади. Сизнинг мисолингизда ҳам шу ҳолатни кўришимиз мумкинми?\n- Албатта, ўзига ишонмаган мураббий бундай масъулиятни зиммасига олмайди. Тўғри таъкидладингиз, Мирко Йеличич фаолиятини жисмоний тайёргарлик бўйича бош мураббий ёрдамчиси сифатида бошлаган бўлса-да, ундан-да юксакроқ лавозимдаги вазифаларни ҳам уддалай олишини исботлади. Миркодан фарқли ўлароқ мен фаолиятимни футболчи сифатида бошлаб, Ўзбекистоннинг бир қатор клублари – “Сверловчи”, “Трактор”, “Чирчиқ”, “Наврўз”, “Гулистон”, “Навбаҳор”, “Андижон”, “Дўстлик” жамоаларида ўйнаганман. Бир муддат Россия Федерациясининг “Торпедо” (Владимир), “Металлург”, “Носта” (Новотроицк), “Видное” (Видное) жамоаларида тўп сурдим. Ўзбекистоннинг ҳамда хорижнинг малакали мураббийлари қўл остида тажриба тўпладим. Футболчилик фаолиятимни якунлаганимдан кейин ҳам ўзим севган соҳадан узоқлашмадим. Мамлакатимизнинг байроқдор жамоаларидан бири – “Пахтакор”да бош мураббий ёрдамчиси бўлиб ишладим. Тажрибам бор, малакам етарли, шундай экан, эндиликда мустақил тарзда бош мураббий сифатида ишлай олишимга ишонаман. Биринчи мавсумданоқ совриндорлар қаторидан жой оламиз, десам муболаға бўлади, ҳеч ким ишонмайди ҳам. Аммо аутсайдерлар қаторига ҳам тушиб қолмаймиз, мақсадни барибир баландроқ олаверамиз.\n- “Металлург”ни 10 йилдан бери Рустам Мирсодиқов бошқарганди. Ушбу мураббийдан кейин клубни бошқариш сизга мураккаб кечмасмикин?\n- Рустам Тўхтамуродович мамлакатимизнинг энг обрўли, тажрибали мураббийларидан. Бугунги кунда у кишининг шогирдлари ишламаётган, фаолият юритмаётган клубларни мамлакатимизда топиш қийин. Миллий чемпионатларимизда энг юксак марраларни забт этган мэтр мутахассислардан, десам кашфиёт қилмаган бўламан. Бекобод футболи равнақи йўлида ҳам у кишининг хизматлари беқиёс бўлди. Албатта бундай инсонлардан кейин жамоани қабул қилиб олиш осон эмас. Мен Бекободга Мирсодиқов бошлаб кетган ишни барбод этиш учун эмас, давом эттириш, янада ижобий натижаларга эришиш мақсадида келдим. Халқимизда генералликни орзу қилмаган аскар аскар эмас, деган ибора бор. Клубимиз муассислари, раҳбарият қўллаб-қувватлаб турса, мухлисларимиз бизга ишонишда давом этишса, стадионни тўлдириб, ёлғизлатиб қўйишмаса, футболчиларимиз билан бир мушт бўлиб, бир ёқадан бош чиқариб меҳнат қилсак, албатта натижанинг ўзи келаверади.\n- Юқорида айтиб ўтганимдек, Бекободга барпо этилган иморатни бузиш учун келмаганмиз. Ўтган йилги футболчилар ҳамда мураббийлар таркибини сақлаб қолган ҳолда баъзи жузъий ўзгаришлар амалга ошириляпти. Буларнинг барчаси клубни янада кучайтириш, бошланган ишни муваффақиятли давом эттириш йўлидадир. Менга мураббийлик борасида асосий таркибда Февзи Давлетов, Алишер Аҳмедов ҳамда Анатолий Курлаев ёрдам беришади. Клубдаги ташкилий масалаларни Абдуқаҳҳор Маъруфалиев, Шавкат Саидов, Санжар Мақсудов ҳал этишади. Ёшлар таркибига масъул этиб Артём Петросян тайинланди. Унга аввалги йиллардагидек Нозим Эсонов ҳамда Илёс Қурбонов ёрдам беришади.\n- Тўғриси, илк бор бош мураббий ролига ўтдингиз ва сизни ҳали бу борада яхши билмаймиз. Айтинг-чи, Андрей Шипиловнинг мураббийлик принциплари нималардан иборат?\n- Ишни бошламасимиздан барча сирларимизни билиб, бошқаларга ошкор этмоқчисиз, шекилли. Ҳазил албатта. Мен футболчилик пайтимдан қатъий назорат, тартиб-интизомга кўникканман. Атрофимдагилардан ҳам шуни талаб этаман. Тартиб бор жойда натижа бўлади. Бир сўзлиликни, тўғриликни, ҳалолликни ёқтираман. Жиним суймайдигани субутсизлик – ваъдага вафо қилмаслик, ёлғончилик. Умид қиламанки, бизнинг клуб бу каби салбий хусусиятлардан ҳоли бўлади.\n- Энди “Металлург” таркибида катта ўзгаришларни кўрамизми? Кимларни чақиряпсиз?\n- Ўзгаришлар бўлиши табиий. Мен келгунимга қадар клубни баъзи ўйинчилар тарк этишган экан. Келганимдан кейин эса бир ўйинчи – Мурод Тошматов билан хайрлашдик. У Осиё Чемпионлар лигасида ўйнаш орзучи эканлигини айтиб, биздан “Насаф”га қўйиб юборишимизни сўради. Тўсқинлик қилмадик. Айни пайтда чизиқлардаги бўшлиқларни тўлдириш ҳаракатидамиз. Ўқув-машғулот йиғинларимизда бир қатор янги футболчилар, иқтидорли ёшлар қатнашишяпти. Пойтахт жамоаларидан, вилоятлардан ўйинчилар кўрикдан ўтишяпти. Назорат ўйинларидан кейин кимларни олиб қолишимиз ойдинлашади. Учинчи йиғинни хорижда ташкиллаштириш ниятимиз бор. Хориж сафарига қадар барча футболчилар билан шартномаларни расмийлаштирамиз. Ўшандан кейин якуний таркиб ҳақида бафуржа сўз юритсак менимча ўринли бўлар.\n- Жамоа қандай вазифа учун курашади?\n- Янги мавсумдан миллий чемпионатимизнинг формати ўзгаряпти. Эндиликда ўткинчи ўйинлар бўлмайди. Ҳар битта учрашувга охирги ўйинга чиққандек майдонга тушиш талаб этилади. Дастлабки икки босқичдан кейин кучли олтиталикка кирган жамоаларгина ўзларини хотиржам ҳис этишлари мумкин. Кейинги олтиталикда қолиб кетганларнинг Суперлигада жон сақлаб қолишлари жуда қийин бўлади. Хуллас, ҳар битта учрашув финалга тенг кечади, десак адашмаймиз. Тўғри, смета жиҳатидан бизнинг жамоа топ-5 клублар қаторига кирмайди. Аммо ўша номдор рақибларга ўйинни шунчаки бой бериш ниятида ҳам эмасмиз. Шу фикрларимдан жамоамиз олдига қандай вазифалар қўйилганлигини уқиб олдингиз деб ўйлайман.\nТемур Ҳакимов: Кучли Темур Ҳакимовни яна кўрасизлар...


Бразилия президенти АҚШдаги сайловларда сохталаштиришлар бўлгани ҳақидаги маълумотларга эгалигини айтди. | Haqiqat.uz\nБразилия президенти АҚШдаги сайловларда сохталаштиришлар бўлгани ҳақидаги маълумотларга эгалигини айтди.\nБолсонару Оқ уйнинг амалдаги раҳбари Дональд Трампни хуш кўради ва буни бир неча марта тан олган. Уни Трамп каби қарашларга эгалиги ва унга хос тарзда кескин сўзлаши учун “тропиклар Трампи” деб аташади. Бразилия президенти Трамп унга ўрнак бўлиб хизмат қилишини ва у каби “ўз давлатини буюк қилмоқчилигини” бир неча марта айтган.


"ИБРОХИМ ДУОСИ"НИ ЭСЛАБ...\n1442 йил 15 рабиъул аввал | 2020 йил 01 ноябрь, якшанба\n15:39 / 28.04.2017 2506 pdf Ўқиш режими + -\nҚиёмат куни Аллоҳнинг тақдирида, Лавҳул маҳфузда ёзиб қўйилган. Аллоҳ таоло ўзи хоҳлаган куни биз яшаётган дунёни тўхтатади. Биз бу воқеани дунёвий ҳолатларга ўхшатадиган бўлсак, тасаввур қилинг, бир мактаб бор ва унда 30та синф мавжуд. Ана ўша синфларда ўртача 25тадан ўқувчи дарс олади. Устоз муаллимлар дарсхоналарга кирар эканлар, дарҳол синфда яхши ўқийдиган, савияли, қобилиятли ўқувчиларни топиб олишади ва асосан ана ўшалар учун дарс берадилар. Ўар бир синфда ўртача бешта аълочи ўқувчи бор десак, мактабда 150та дарс беришга арзийдиган талаба бўлади. Энди ўша аълочиларнинг ҳаммасини тўплаб бошқа мактабга ўтказиб юборилса, нима бўлади? Мактаб ёпилади, чунки мактаб айнан 150та ўқувчининг ҳурмати учун фаолият юритаётган эди. Дунё ҳам шунақа. Беш-олтита одамлар бор, уларнинг дуоси шарофати ила қиёмат бўлмаяпти. Агар инсоф билан бугунги ҳолатимизга назар ташлайдиган бўлсак, аллақачон ер ўз вазифасидан воз кечиши керак эди.\nГулистонлик биродаримиз ҳикоя қилиб берадилар: Тўқсонинчи йилларнинг аввали. збекистондан анчагина одам ҳаж қилиш учун Маккага йўл олишди. Мен ҳам ана шу бахтли инсонлар ичида эканлигимдан Аллоҳ таолога ҳамд айтардим. ша йили қурбон ҳайити жуда ҳам иссиқ кунга тўғри келиб қолди. Шу қадар иссиқ бўлдики, Арофат тоғида одамларга сув сепиб турувчиларнинг сувлари ҳам тугаб қолди.Каъба ёнида намоз ўқиш ҳар қандай мўминнинг орзуси ҳисобланади. Лекин май ойининг жазира иссиғи ўша орзуманд қалбларни ҳам салқин жойларга суриб ташлади. Биз кечикиброқ пешин намозига келган эканмиз, очиқ жойга чиқиб фарзга қўшилишимизга тўғри келди. Пешоналарни саждагоҳга қўйишимизни тасаввур қилинг, энди. Буёғига Аллоҳга таваккал қилишдан бошқа чора қолмади. Имом Аллоҳу акбар" деб намозга кириши билан ажиб бир воқеа юз берди. Каъба заминини оташ қилиб қиздираётган қуёш юзини булут ёпди. Бутунлай ёпди. Қоратош атрофи салқинланиб қолди. Аллоҳ таоло Иброҳим алайҳиссаломни оловни ичида куйдирмагани сингари, зига таваккул қилиб қизиб ётган ерга бош қўйишга тайёр мўминларини ҳам куйдирмади. Субҳаналлоҳ!\nЭнг қизиғи, фарз намозини тугатган эдикки, булут ўз вазифасини бажариб, қуёшни яна очиб юборди. Қўлларни осмонга кўтаганча тилларимиз дуо қиларди: Аллоҳим, зингга ҳамд бўлсин, зингнинг Аршинг соясидан бошқа соя бўлмайдиган Кун - Қиёматда ҳам бизни қутқар, саломат қолдир. Бугун бизни қуёшнинг иссиқ оташларидан саломат сақлаганинг сингари, дўзах азобларидан тўсувчи булутларни ҳам бизга ато эт! Бугун бу улуғ мақомда яхши бандаларинг ҳурмати гуноҳу маъсиятга ботиб қолган биздекларни ҳам бошимизни омонда қилдинг, Парвардигоро, қиёматда ҳам Расулуллоҳ (саллоллоҳу алайҳи ва саллам) шафоатларини насиб эт! Гарчи биз жаннатга умуман арзимасак-да, сендан ёлвориб сўраймиз, раҳматинг, марҳаматинг, фазлинг ва караминг ила унга бизни дохил қил. Амин!\nКўз ёшлар эҳромларни ҳам ювиб ташлаганди. Шунда мен амин бўлдимки, бу дунё беш-олтита ҳақиқий тақво эгаларининг ҳисобига нафас олмоқда. Бу дунё одамлари Аллоҳ таолодан ана ўша яхши инсонлар ҳаққига дуо қилсинлар. Акс ҳолда, ўта ҳиёнаткор қавм бўлиб қолишади.\nКАБР АЗОБИНИНГ БОШЛАНИШИ\n15:39 / 28.04.2017 2294\nЕР ХАМ АЛЛОХНИНГ АМРИГА МУНТАЗИР!\n15:40 / 28.04.2017 1459\nОЯТНИНГ ХАЁТИЙ ТАФСИРИ...\nБугунги куннинг ишлари қизиқ. Бир олим ўз хутбасида одамларга қарата айтган экан Дунёда ким қандай кашфиётга қўл урмасин, барибир Қуръоннинг илоҳий дастур давоми...\n1420 15:37 / 28.04.2017\nБўри тишидаги "бахт"\nИпподромrdquo бозоридаги вилоятларга кетувчи машиналар оралаб юрган лўли аёл диққатимни тортди. Ўзини кузатаётганимга кўзи тушди чоғи, илдамилдам мен томон юра давоми...\n2693 15:29 / 28.04.2017\nФақат ёмонликларимни ёзибсизларку!\nҲикоя қилинишича жиноят қилган бир аъробийни волийнинг олдига муҳокамага олиб келиб, унинг қилган ишлари ва устидан тушган шикоятлар ёзилган китобни унга давоми...\n1489 14:54 / 28.04.2017\nБир тавба ҳикояси\nБир киши Шайх Холид Жубайринг олдиларига келиб Эй устоз, мен Роббимни ғазаблантирадиган барча иллатларимдан воз кечдим. Фақат сигарет чекишни ташлай олмадимrdquo давоми...\n1525 15:01 / 28.04.2017\nКелажак кимнинг қўлида? | Шайх Муҳаммад Содиқ Муҳаммад Юсуф раҳимаҳуллоҳ\n53 20:00 / 31 октябрь\nСийрат сабоқлари 4-кун (29.10.2020)\n35 18:00 / 31 октябрь\n45653 11:58 / 10.10.2018\n58012 11:56 / 10.10.2018\n6260 16:57 / 17.05.2019\n10637 15:03 / 10 март


Жаҳон 08:49 / 27.05.2022 22470\nБМТ хавфсизлик кенгашининг доимий аъзолари Россия ва Хитой Шимолий Кореяга қарши санкцияларни кучайтириш бўйича резолюцияни блоклади, деб хабар берди AFP агентлиги 26 май, пайшанба куни.\nРезолюция АҚШ томонидан Шимолий Кореянинг қитъалараро баллистик ракеталарни синовдан ўтказганига жавоб сифатида таклиф қилинган. Ҳужжат, жумладан, КХДРга нефть импортини қисқартиришни ва Пхенянга минерал ёқилғи ва нефть экспортини тақиқлашни назарда тутган.\nРезолюция «Шимолий Кореянинг ноқонуний оммавий қирғин қуроллари ва баллистик ракета дастурларини илгари суриш қобилиятини янада чеклаши, санкциялар қўлланилишини енгиллаштириши ва муҳтожларга гуманитар ёрдам етказилишини янада осонлаштириши керак», дея АҚШ расмийсининг сўзларидан иқтибос келтирган Reuters агентлиги.\nРезолюцияни қабул қилиш учун кенгашнинг доимий аъзолари томонидан тўққизта ёқлаб овоз берилиши ва вето қўйилмаслиги керак. «Биз АҚШ таклиф қилган резолюция қандайдир муаммоларни ҳал қила олмайди, деб ўйлаймиз», деди Хитой дипломатик расмийси Reuters агентлигига. Пекинга кўра, Вашингтон Пхенян билан муносабатларда ютуққа эришмоқчи бўлса, «кўпроқ самимийлик ва мослашувчанлик» кўрсатиши керак.\nРоссиянинг БМТдаги доимий вакили Василий Небензянинг айтишича, Вашингтон Москванинг изоҳларини инобатга олмади. «Биз америкалик ҳамкасбларимиз лойиҳа бўйича маслаҳатлашувлар чоғида берилган такрорий тушунтиришларимизга эътибор қаратмаганидан афсусдамиз», — дея унинг сўзларини келтиради ТАСС.\nКХДРга қарши санкцияларни кенгайтириш «нафақат бефойда, балки бундай чораларнинг оқибатлари нуқтайи назаридан ўта хавфли», ўтмишдаги чекловлар эса «биринчи навбатда оддий шимолий кореяликларнинг ҳаётига таъсир қилди», деди Небензя.


Обама салафлари билан учрашди\nАҚШнинг янги сайланган президенти Барак Обама жорий президент Жорж Буш ва бугунги кунда ҳаёт бўлган собиқ президентлар билан учрашди.\nОқ уйда бўлиб ўтган учрашувдан кейин Обама ўз салафларининг маслаҳатларини тинглаш имконидан мамнун бўлганини айтди.\n- Бу жуда ғайриоддий учрашувдир. Бу ердаги барча жаноблар Оқ уйнинг вазифалари ва имкониятларини яхши тушунади. Бу шахсларнинг маслаҳатлари ва панд-насиҳатларини эшитиш ҳамда уларнинг таянчини қозониш имкониятига эга бўлиш мен учун ғоятда ажойиб ҳодисадир. Уларга бунинг учун ғоятда миннатдорман. Жаноб президент, бизга мезбон бўлганингиз учун раҳмат, - деди Обама жорий президент Жорж Буш ва собиқ президентлар Билл Клинтон, катта Жорж Буш ва Жимми Картерларга мурожаат қилиб.\nЎз навбатида, президент Буш 20 январда Оқ уй раҳбарлигига келадиган Обамага муваффақият тилади.


Обама: Сайловлар америкаликларнинг иқтисодий вазиятдан норози эканини кўрсатди\n29 октябр 2021, Тошкент вақти: 00:41\nҚўшма Штатларда Респбуликачилар партияси Вакиллар палатасидаги кўпчиликни қайта қўлга киритгач, президент Барак Обаманинг йирик сиёсий дастурларига қаршилик қилишларини ваъда қилмоқда. Сешанба кунги сайлов натижасида Респубкликачилар Сенатда ҳам Демократлардан бир нечта ўринни тортиб олди.\nОралиқ сайловларнинг дастлабки натижаларига кўра, Республикачилар Вакиллар палатасида Деморактлардан камида 60та ўринни тортиб олган.\n100та ўринли Сенатда ҳам Демкратлар Республикачиларга камида олтита ўринни бой берди, лекин кўпчиликни сақлаб қолди.\nРепсубликачиларнинг оралиқ сайловларда ғалаба қилганига муносабат билдирган Обама рақиб партия вакиллари билан ишлашга тайёрлигини таъкидлаб, америкаликларнинг иқтисодий ўсиш суръатларидан жуда “норози” эканини эътироф этди.\n- Менинг асосий вазифам иқтисоднинг ўсиши, аҳолининг ўрта қатлами ўзини хавфсиз ҳис этиши ва янги иш жойлари яратилишини таъминлашдан иборатдир. Шу боис, эришишимиз лозим бўлган натижаларнинг йўқлиги учун шахсан ўзимни масъул, деб ҳисоблайман, деди АҚШ президенти.\nОбама президентлик муддатининг иккинчи ярмида ўзи илгари сураётган ташаббусларнинг тўхтатилиши хавфига дуч келиши мумкин.\nҲатто Демократлар Конгресснинг иккала палатасини назорат қилиб келган даврда ҳам Обама ўзи таклиф қилган қонун лойиҳаларини ўтказишда қийинчиликларга дуч келган.


Любинко Друлович: “Кейинги учрашувларда ёрқинроқ ўйин кўрсатишга ҳаракат қиламиз» – Ўзбекистон миллий олимпия қўмитаси\nЛюбинко Друлович: “Кейинги учрашувларда ёрқинроқ ўйин кўрсатишга ҳаракат қиламиз»\nБироз аввал Ўзбекистон ва Эрон Олимпия терма жамоалари Осиё чемпионати доирасида тўқнаш келишди ва жамоалар 1:1 ҳисобидаги дурангга имзо чекдилар. Анъанага мувофиқ, учрашувдан сўнг матбуот-анжумани бўлиб ўтди. Дастлаб эронликлар мураббийи Ҳамид Эстили матбуот анжуманида иштирок этиб, ўйин ҳақида ўз фикрларини билдириб ўтди.\nҲамид Эстили (Эрон): “Ҳар бир мусобақада биринчи ўйин қийин бўлади. Биз мусобақани турнирнинг амалдаги ғолиби – Ўзбекистон терма жамоаси билан бошладик. Ўйин давомида яхши имкониятларни яратдик, бироқ ундан фойдалана олмадик. Биринчи бўлимда биргина хатомиз пенальтига олиб келди. Менимча, шогирдларим яхши ўйин намойиш қилишди. Улардан мамнунман. Иккинчи таймда яхши ўзгаришлар қилдик ва бу бизга фойда берди”.\n– Бир неча ой муқаддам Тошкентда 2 та ўртоқлик ўйини ўтказиб иккисида ҳам мағлуб бўлган эдингиз. Бироқ бугун умуман бошқача ўйин чиқди. Қандай изоҳ бера оласиз?\n– Бизда бу мусобақага тайёргарлик жараёнида кўп ўзгаришлар бўлди. Тошкентдаги ўртоқлик учрашувларида асосан тактик жиҳатларга эътибор қаратган эдик. Таркибдаги ўзгаришлар сабаб биз бошқача ўйин қила олдик.\nЭронлик мураббийдан сўнг Любинко Друлович матбуот-анжуманида иштирок этди.\nЛюбинко Друлович: Ўйин қизиқарли ўтганини айтиб ўтиш мумкин. Икки яхши жамоа тўқнаш келди. Эронликлар жисмоний жиҳатдан доимо яхши бўлиб келишган. Биринчи ўйин осон бўлмади. Бу баҳсда ғалаба қозонишга астойдил ҳаракат қилдик, аммо якун дуранг бўлди.\n– Асосий таркибда Миллий терма жамоадаги ўйинчилар ишончни оқлай олмади, менимча. Уларнинг бошланғич таркибда тушишига нима асос бўлди?\n– Улар саралаш ўйинлари, ички чемпионатда яхши ўйин кўрсатишди. Ҳа, улар бугун бор имкониятларини ишга сола олишмади. Ишонаманки, кейинги учрашувларда ўзларини яхши томондан кўрсата олишади.\n– Ўзбекистон жамоаси икки хил тайм ўтказди. Бунга сабаб нима?\n– Дастлабки 15-20 дақиқа Эрон прессинглар билан яхши ўйин намойиш қилди. Аммо учрашувнинг қолган қисмидан ўз ўйинимизни топа олдик. Иккинчи таймда эса баъзи хатоларга йўл қўйдик. Хусусан, гол ўтказиб юборган вазиятимизда. Иккинчи тайм охирида ҳар икки жамоада, айниқса, бизда бир яхши имконият бўлди. Аммо ундан фойдалана олмадик.\n– Ўзбекистон 2018 йил чемпион бўлган эди. Лекин бу мусобақани дуранг билан бошлади холос. Муваффақиятни такрорлай оласизми?\n– Осиё чемпионатида ғалаба қозониш қийин. Шу чемпионликни ҳимоя қилиш ундан ҳам мураккаб. Биз шу вазифани бажаришга ҳаракат қиламиз. Иккинчи ўйинимиз Хитой билан кечади ва кейинги ўйинларда ёрқинроқ ўйин кўрсатишга ҳаракат қиламиз.\n9 Yanvar, 2020|Янгиликлар|


Кўзи ожизлар ҳам соғлом одамлар сингари яшашни истайди\nНаманган шаҳридаги кўзи ожизлар ўқув ишлаб чиқариш корхонаси ҳудудида жойлашган кўп қаватли уйларда истиқомат қилувчи кўзи ожиз фуқаролар бу ерда яшаш шароитининг ёмонлигидан шикоят қилмоқда.\nБу уйларда кўзи ожизларнинг 36 оиласи фуқаро истиқомат қилади. Уларнинг айтишича, уйлар ниҳоятда таъмирлаб бўлиб қолган. Уларда илон ва чаёнлар бор. Кишиларни чаён чақиш ҳолатлари тез-тез учраб туради. Лекин ҳокимлик вакиллари бу ерда яшовчиларнинг шикоятларига қулоқ осаётгани йўқ.\nКўзи ожизлар корхона ёнидаги 1 гектар ерни 36 оилага бўлиб берилишини сўраб, анча вақтдан буён шаҳар ҳокимлигига мурожаат қилиб келади.\n“Биз ҳам болаларимиз вояга етганда бошқа одамлар сингари тўй-томоша қилиш илинжида шу ерни сўраган эдик. Лекин бу жой бой-бойларга беряпти. Бизнинг мурожаатларимизга эса ҳеч ким эътибор бераётгани йўқ. Бизга четдан жой олишни таклиф қилишяпти. Лекин бизнинг узоққа бориб, уй-жой қилишга имкониятимиз йўқ”, - дейди кўзи ожизлар.\nНаманган шаҳри ҳокимлиги вакили “Озодлик” мухбири билан суҳбатда корхонага қарашли 1 гектар боғдан ер ажратиб бериш таклифига кўзи ожизлар кўнмаётганини билдирди. Кўзи ожизларнинг айтишича, корхонанинг анча-мунча яхши режалари бор. Хусусан, боғ масаласида ҳам.\n“Шунинг учун улар боққа кўз олайтирмай турса бўларди”, - деди кўзи ожизлар.


Путин Пекинда Венесуэла президенти билан учрашиб, нефть нархини муҳокама қилади\nРоссия президенти Владимир Путин Пекинда Иккинчи Жаҳон уруши якунининг 70 йиллигига бағишланган парад ва бошқа тадбирлар доирасида бир қатор икки томонлама учрашувлар ўтказади. Бу ҳақда унинг ёрдамчиси Юрий Ушаков хабар берди.\nУшаков берган маълумотга қараганда, Путин биринчи навбатда ХХР раиси Си Цзиньпин билан учрашади. Шундан сўнг у Венесуэла президенти Николас Мадуро билан учрашув ўтказиб, нефть нархларининг тушишини муҳокама қилади, шунингдек, энергетика бозоридаги умумий вазиятни кўриб чиқади.\nБундан ташқари, у Чехия президенти Милош Земан ва Лаос раҳбари Тюммали Сайнясон билан икки томонлама учрашувлар ўтказади.